Kolaborasi ProtectHealth dan TERAJU, bantu komuniti B40 dapatkan saringan kesihatan secara percuma

KUALA LUMPUR, 23 Mac- Bagi meningkatkan kesedaran mengenai Skim Peduli Kesihatan untuk golongan B40, ProtectHealth Corporation Sdn Bhd (ProtectHealth) menandatangani Memorandum Persefahaman (MoU) dengan TERAJU Bumiputera Corporation (TERAJU).  Kerjasama strategik itu akan mengenal pasti klinik-klinik yang berpotensi menyertai program tersebut untuk menjangkau komuniti Bumiputera B40 seluruh negara.Ia sekali gus membolehkan pengesanan dan intervensi awal terhadap penyakit tidak berjangkit (NCD) dapat dilakukan untuk golongan itu.  Menerusi program itu, penerima layak menerima pemeriksaan kesihatan percuma, bantuan alat perubatan percuma, insentif melengkapkan rawatan kanser serta insentif tambang pengangkutan.

(Majlis menandatangani MoU antara ProtectHealth dan TERAJU pagi tadi/FBTERAJU)

Setakat ini, lebih 560,000 orang dari kumpulan B40 berjaya disaring di bawah program PeKa B40.  Bagaimana pun, 5.9 juta rakyat Malaysia yang layak belum menyertai program tersebut.


Hilang pendapatan akibat kematian ketua isi rumah, pelan perlindungan insurans disedia

KUALA LUMPUR, 23 Mac - Pelan perlindungan insurans bernilai 10,000 akan dilaksanakan kerajaan kepada isi rumah miskin yang hilang punca pendapatan akibat kematian Ketua Isi Rumah (KIR).Perdana Menteri, Datuk Seri Ismail Sabri Yaakob berkata, pelan perlindungan insurans dengan peruntukan RM13.4 juta setahun itu akan membabitkan kira-kira 268,000 keluarga miskin yang berdaftar dalam e-Kasih.

"Mesyuarat antara lain setuju memberi tumpuan kepada Program Peningkatan Pendapatan bagi Ketua Isi Rumah Miskin dan Miskin Tegar. "Agenda perlindungan sosial hingga ke peringkat daerah pentadbiran turut diperkasa menerusi Jawatankuasa Teknikal Perlindungan Sosial Negeri," katanya selepas mempengerusikan Mesyuarat Majlis Perlindungan Sosial Malaysia (MySPC) di Parlimen.Ismail optimis, langkah yang dilaksana akan membantu memantapkan agenda perlindungan sosial untuk mencapai sasaran miskin tegar sifar menjelang 2025.

Terdahulu, Perdana Menteri melancarkan Pangkalan Data Perlindungan Sosial (PDPS) Fasa 1,Bantuan Sosial Persekutuan.PDPS berperanan sebagai sumber rujukan utama program-program perlindungan sosial."Jemaah menteri pada 17 Disember 2021 telah memperakukan keputusan MySDC supaya dijadikan rujukan tunggal bagi maklumat perlindungan sosial di malaysia yang mengandungi profil penerima tanpa had serta program-program perlindungan sosial yang merangkumi bantuan sosial pasaran buruh dan insurans."Selain membantu gerak kerja yang lebih teratur serta merangka program yang tepat dan berkesan kepada rakyat," katanya.


Traxxfm anjur kempen bantu tingkat bekalan Pusat Darah Negara

KUALA LUMPUR, 23 Mac - Menyedari bekalan darah jenis O dan A semakin berkurangan, RTM menerusi stesen radio Traxxfm menganjurkan program derma Darah "Traxxfm Blood Drive 2022" bagi meningkatkan bekalan darah berkenaan.Program selama dua hari hingga esok, membabitkan kerjasama Pusat Perubatan Universiti Malaysia (PPUM).Ia dibuka khusus untuk warga kerja RTM."Jadi objektifnya adalah sama setiap tahun untuk menunjukkan rasa prihatin Traxxfm dan juga warga kerja RTM menangani masalah bekalan darah yang sememangnya kritikal sekarang."Ia juga sekali gus untuk membantu pesakit dalam kalangan Keluarga Malaysia yang memang memerlukan bekalan darah ini," kata Pengurus Traxxfm, Noorliza Nordin.

Sementara itu, Timbalan Pengarah Klinikal (Perubatan) PPUM, Dr Mohd Salleh Yahya berharap kerjasama ini akan dapat diteruskan lagi pada masa depan.  "Banyak harapan saya pada Traxxfm dan juga RTM khususnya untuk terus berkolaborasi dengan PPUM meneruskan kempen derma darah ini," jelasnya.

Pandemik COVID-19 dilapor mengakibat bekalan darah dalam negara berkurang disebabkan kebimbangan orang ramai terhadap keselamatan mereka ketika proses menderma darah.


Pengusaha bas mahu terlibat dengan libat urus SOP susulan pembukaan sempadan 1 April ini

ISKANDAR PUTERI, 23 Mac- Kementerian Pelancongan, Seni dan Budaya (MOTAC) disaran mengadakan libat urus bersama Kementerian Pengangkutan (MOT) dan Kementerian Kesihatan (KKM) berkenaan pembukaan sempadan negara, 1 April ini bagi memudahkan pemain industri menyelaras harga pakej pelancongan. Ia susulan terdapat banyak syarikat pelancongan mengiklankan pakej-pakej pelancongan ke Thailand dengan harga biasa tanpa mengetahui sebarang kos tambahan.Pengerusi Sekretariat Gabungan Bas Malaysia (SGBM), R Thiagarajan berkata pengembara daripada Malaysia ke Thailand mungkin perlu membelanjakan RM500 bagi protokol COVID-19, melibatkan kos penginapan hotel, ujian calitan dan insuran COVID-19.  Beliau juga menyeru kerajaan menyalurkan maklumat terperinci berkenaan pembukaan sempadan bagi membolehkan syarikat pelancongan dan bas mengatur gerak kerja.  "Apabila kita tiada maklumat yang betul dan menjual pakej seperti biasa, adakah bila dah sampai situ, kita meminta bayaran tambahan untuk ini? Oleh itu, perkara ini akan menyukarkan proses perjalanan dan juga keyakinan pelancong dari negara kita ke situ," kata R Thiagarajan dalam satu sidang media di sini. Maklumat berkenaan proses memohon permit kemasukan kenderaan juga perlu diberi pencerahan bagi memudahkan pengusaha bas memasuki Singapura.

(Pengerusi Sekretariat Gabungan Bas Malaysia, R Thiagarajan (tiga dari kiri) dalam sidang media menjelaskan perkara tersebut)

Dalam perkembangan lain, Agensi Pengangkutan Awam Darat (APAD) dan Kementerian Pengangkutan (MOT) diminta membenarkan pengusaha bas sekolah menjalankan pengiklanan di bas masing-masing bagi menambah pendapatan mereka. Peluang tersebut secara tidak langsung dapat memastikan kelangsungan perniagaan mereka yang semakin terjejas pada masa kini.  Pengerusi Sekretariat Gabungan Bas Malaysia, R Thiagarajan berkata kebenaran tersebut membolehkan pengusaha bas sekolah menjana pendapatan sehingga RM8,000 sebulan.  Beberapa syarikat juga telah bersedia mengiklankan produk mereka di bas-bas sekolah.  "Pendapatan pengusaha bas sekolah ini kadang-kadang tak sampai RM2,000 atau RM3,000 satu bulan. Maka, kalau ada kebenaran ini, mereka mampu untuk meneruskan kelangsungan hidup tanpa mengharapkan sebarang bantuan daripada kerajaan," tambah R Thiagarajan dalam sidang media sama.Pengiklanan di bas sekolah juga dilihat lebih efektif, kerana mendapat pendedahan di kawasan-kawasan perumahan dan pedalaman.  Menurutnya, pengiklanan hanya dibenarkan terhadap bas ekspress dan bas henti-henti.  Beliau turut memaklumkan hampir 300 pengusaha bas di Johor terutama bas sekolah dan persiaran, tidak dapat meneruskan operasi kerana terjejas akibat pandemik serta dibelenggu hutang kredit.


6 kawasan di Kedah berpotensi tinggi dibangunkan sebagai tempat pelancongan

ALOR SETAR, 23 Mac - Beberapa kawasan berpotensi tinggi untuk dibangunkan sebagai tempat pelancongan di negeri Kedah telah dikenal pasti.Exco Pelancongan, Seni dan Budaya, Mohd Firdaus Ahmad berkata, ia melibatkan enam kawasan.Antara kawasan yang berpotensi seperti Mong Gajah di daerah Padang Terap, kawasan Jerai Geopark di daerah Kuala Muda dan Yan, Langkawi Gateway di Teluk Apau Langkawi, Persisiran Sungai Kedah dan Gunung Keriang di daerah Kota Setar serta beberapa kawasan lain di daerah Baling seperti Terowong Komunis dan Ulu Legong.

(Mohd Firdaus dalam Mesyuarat Sidang Dewan Undangan Negeri (DUN) di Wisma Darul Aman)

Bagi merealisasikan hasrat untuk menjadikan kawasan cadangan tersebut sebagai zon pelancongan yang komersial, sesi libat urus dan perbincangan bersama pihak Lembaga Pembangunan Pelaburan Malaysia (MIDA), Invest Kedah dan Kementerian Pelancongan, Seni dan Budaya (MOTAC) dibuat.

Beliau berkata demikian ketika menjawab soalan Mohd Radzi Md Amin (PAS –Pedu) pada Mesyuarat Sidang Dewan Undangan Negeri (DUN) di Wisma Darul Aman.


Lebih 80% banduan dan tahanan imigresen sudah divaksin

KUALA LUMPUR, 23 Mac - Lebih 80% banduan dan tahanan imigresen sudah menerima vaksin COVID-19, setakat ini.Timbalan Menteri Dalam Negeri II, Datuk Jonathan Yasin berkata kementerian menyasarkan kesemua kumpulan itu menerima suntikan vaksin dalam masa terdekat.

(Jonathan Yasin pada sesi persidangan Dewan Rakyat hari ini)

Menurutnya, sejumlah 86.5% atau 60,760 banduan di penjara seluruh negara sudah menerima vaksin setakat 14 Februari lalu."Statistik Jabatan Penjara sehingga 14 Februari lalu menunjukkan seramai 70,283 banduan di penjara. Daripada jumlah itu, 60,760 banduan atau 86.5% telah menerima vaksin dan seramai 9,543 atau 13.5% sahaja yang belum menerima vaksin."Manakala di Jabatan Imigresen menunjukkan setakat 23 Februari lalu, terdapat 16,896 tahanan di depot imigresen dan depot imigresen sementara di seluruh negara. Daripada jumlah itu, 13,902 atau 82.3% tahanan menerima vaksin dan hanya 2,994 atau 17.7% saja belum mendapat vaksin," katanya ketika sesi pertanyaan jawab lisan di Dewan Rakyat, hari ini.Penyataan itu bagi menjawab soalan wakil Bukit Gelugor, Ramkarpal Singh.


Lapan remaja ditahan polis, disyaki lakukan perbuatan khianat di kolam sebuah pusat membeli belah

KLUANG, 23 Mac- Sekumpulan lapan remaja ditahan kerana disyaki melakukan perbuatan khianat di kolam hiasan sebuah pusat membeli belah di Kluang, Johor pukul 9.30 malam semalam.  Ketua Polis Daerah Kluang, ACP Low Hang Seng menerusi kenyataan berkata lapan remaja berumur 16 hingga 19 tahun direman empat hari sehingga Sabtu ini bagi membantu siasatan.  Rakaman video berdurasi 55 saat itu tular pukul 4 petang semalam setelah dimuat naik pemilik akaun Facebook 'Aku Budak Kluang'.

(Kenyataan media dikeluarkan IPD Kluang, Johor berhubung video tular terbabit)

"Kejadian yang berlaku 5.30 pagi semalam jelas memaparkan tingkah laku sekumpulan penunggang motosikal membuat khianat terhadap harta dengan menuang dua tong cecair pencuci ke dalam kolam hiasan di pusat beli belah tersebut," kata kenyataan itu. Kes disiasat mengikut Seksyen 427 Kanun Keseksaan iaitu khianat terhadap harta.


Tiga lelaki ditahan bersama 97 kotak berisi pelbagai mercun dan bunga api

KUALA KRAI, 23 Mac - Sebanyak 97 kotak berisi pelbagai jenis mercun dan bunga api bernilai RM45,000 dirampas Unit MPV Polis di Kuala Krai Ahad lalu.Ketua Polis Kelantan Datuk Shafien Mamat berkata, pemandu lori berusia 24 tahun serta dua rakannnya yang berusia 32 dan 57 tahun itu ditahan di Batu Jong ketika dalam perjalanan membawa barang api itu ke selatan negara. Kotak-kotak mercun itu dibawa menggunakan sebuah lori yang ditutup dengan kanvas.  "Daripada siasatan kami, lori yang membawa mercun itu merupakan lori sewa. Mereka ni kadang-kadang tidak tahu barang apa yang mereka bawa itu. Tugas mereka (pemandu lori) hanya hantar barang ke lokasi yang ditetapkan. Jadi pihak polis masih menyiasat siapa atau kumpulan mana yang berada dibelakang mereka ini," kata Shafien di sini.

(Shafien berkata demikian kepada pemberita dalam sidang media mengenairampasan mercun terbabit di perkarangan Ibu Pejabat Polis Daerah Kuala Krai)

Jelas Shafien, rampasan ini merupakan yang pertama di Kelantan membabitkan mercun dan bunga api untuk tahun ini Beliau percaya barang-barang tersebut diseludup untuk tujuan pasaran pada bulan ramadan dan hari raya Aidilfitri.  Kesemua suspek direman selama empat hari bermula 20 Mac lalu dibawah Seksyen 8 Akta Bahan Letupan 1957. Sabit kesalahan, suspek boleh dikenakan tujuh tahun penjara atau denda RM10,000.  Tegas Shafien, pihak polis sentiasa memantau pergerakan penyeludupan dari semasa ke semasa sebagai langkah awal mengekang sebarang penyeludupan mercun dan bunga api di negeri itu.


4,186 jawatan tetap tambahan diwujudkan di KKM,tangani isu kerja bertaraf tetap bagi graduan perubatan

KUALA LUMPUR, 23 Mac - Sebanyak 4,186 jawatan tetap tambahan akan diwujudkan di Kementerian Kesihatan tahun ini bagi menyelesaikan isu pekerjaan bertaraf tetap bagi graduan program perubatan.Timbalan Menteri Kesihatan, Datuk Dr. Noor Azmi Ghazali berkata ia meliputi 3,586 pegawai perubatan, 300 pegawai pergigian dan 300 pegawai farmasi.

"Menteri Kesihatan telah mengadakan beberapa siri perbincangan dengan pemegang taruh umpamanya ,KPT,KPM,JPA dan pihak Univerisiti untuk berbincang bagaimana hala tuju masa depan dan sebagainya."Seperti yang saya maklumkan, mulai sekarang sampailah 2025 kita telah memberikan jawatan tetap tahun ini 4186 dan seterusnya sekurang-kurangnya 1500 perjawatan tetap diberikan utk mereka menyambung tugas," katanya menjawab soalan menjawab soalan wakil Hulu Langat, Datuk Hasanuddin Mohd Yunus di Dewan Rakyat, hari ini.Tambah Noor Azmi, sebelum ini dimaklumkan, sebanyak 8,686 jawatan tetap tambahan membabitkan pegawai perubatan, pegawai pergigian dan pegawai farmasi diwujudkan di KKM untuk tempoh 2022 hingga 2025.


Kilang peleburan aluminium diarah tutup serta-merta, langgar peraturan sama berulang kali

CHENG, 23 Mac- Padah masih berdegil walaupun 23 kali dikompaun atas kesalahan sama sejak 2019, sebuah kilang peleburan aluminium diarah tutup serta-merta oleh Jabatan Alam Sekitar (JAS) Melaka selepas operasi pemotongan bekalan elektrik dijalankan.  Exco Perumahan, Kerajaan Tempatan dan Alam Sekitar Negeri, Datuk Zaidi Atan berkata tindakan itu diambil selepas mendapati premis itu melanggar kuasa penahanan alat kelengkapan di bawah Seksyen 38 Akta Kualiti Alam Sekeliling 1974 yang dikeluarkan oleh JAS pada 20 Ogos tahun lalu.  JAS negeri menerima satu aduan awam melalui Suruhanjaya Pencegahan Rasuah Malaysia (SPRM) pada 21 September 2020 membabitkan pencemaran udara dari premis ini sebelum tindakan penguatkuasaan diambil. Sebanyak 20 pemeriksaan telah dijalankan sejak premis ini beroperasi dan 23 kompaun dan sembilan notis arahan telah dikeluarkan. “Saya difahamkan oleh Jabatan Alam Sekitar bahawa kilang ini beroperasi dua kali ganda daripada kapasiti sepatutnya. Ini menyebabkan banyak perkara yg berkaitan dengan proses ini dilanggar daripada pelan merancang bagi kegunaan bangunan ini.""Oleh sebab itu, kita tidak boleh berkompromi lagi untuk kita ambil tindakan tegas bagi memastikan kilang ini mematuhi semula dan kalau dia nak besarkan juga, dia punya proses perlu ada laporan EIA bagi melaksanakan pembesaran pada kilang ini," kata beliau ketika ditemui media pada Operasi Pemotongan Bekalan Elektrik premis berkenaan, di sini.

(Exco Perumahan, Kerajaan Tempatan dan Alam Sekitar Negeri, Datuk Zaidi Atan ditemui media ketika operasipemotongan bekalan elektrik kilang terbabit)

Dalam pada itu, Datuk Zaidi berkata beliau meminta pemain industri dan pemaju projek di negeri itu untuk memberi kerjasama sepenuhnya bagi memastikan pematuhan kepada akta Kualiti Alam Sekeliling (AKAS) 1974 dan mendapat kelulusan yang diberikan.


Bekalan darah,penggunaan meningkat ketika musim perayaan

KUALA TERENGGANU, 23 Mac - Unit tabung darah Hospital Sultanah Nur Zahirah (HSNZ) mengambil langkah bersiap sedia, bagi memastikan bekalan darah mencukupi menjelang Ramadan dan Aidilfitri. Ini kerana jumlah penggunaannya kerap meningkat pada musim tersebut.

Pengarah Hospital Sultanah Nur Zahirah, Dr Mohd Salleh Mat Jusoh berkata, sebanyak 1,500 pain darah diperlukan sebulan.

"Secara purata, 50 beg darah digunakan setiap hari untuk kes kecemasan, pembedahan dan lebih 200 pesakit talasemia untuk kelangsungan hidup mereka. "Jumlah penggunaannya meningkat antara 10 hingga 20 peratus semasa musim perayaan, " katanya ketika ditemui pada program derma darah sempena sambutan Hari Polis ke-215 di Ibu Pejabat Polis Kontinjen, di sini.Tambahnya, ketika ini bekalan darah berada dalam keadaan baik dan mencukupi.


Empat individu dikurnia DMIJ oleh Sultan Johor

JOHOR BAHRU, 23 Mac- Empat individu dikurniakan Darjah Sultan Ibrahim Johor Yang Amat Disanjungi Pangkat Yang Kedua, Dato' Mulia Sultan Ibrahim Johor (DMIJ) oleh Sultan Johor, Sultan Ibrahim Sultan Iskandar sempena Ulang Tahun Hari Keputeraan Rasmi Baginda.  Majlis pengurniaan darjah berlangsung di Balai Mengadap Istana Bukit Serene, di sini, hari ini.  DMIJ yang membawa gelaran Dato’ dikurniakan kepada Pengarah Tanah dan Galian Johor, Ashari Kasnan, Timbalan Setiausaha Kerajaan Johor (Sukan, Belia dan Sukarelawan), On Jabbar@Ja'afar dan Pegawai Daerah Muar, Mustaffa Kamal Shamsudin.  Pengurus Besar Perbadanan Kemajuan Perumahan Negeri Johor, Suhailizan Suliman juga dikurniakan DMIJ yang membawa gelaran Datin Paduka.  Sultan Johor turut berkenan mengurniakan Darjah Sultan Ibrahim Johor Yang Amat Disanjungi Pangkat Ketiga Setia Mulia Sultan Ibrahim Johor (SIJ) kepada empat individu.

(Sultan Johor berkenan mengurniakan darjah DMIJ kepada penerima membawa gelaran Dato' kepada On Jabbar@Ja'afarhari ini di Istana Bukit Serene, Johor Bahru/FBSULTANJOHOR)

Penerima SIJ ialah Pengarah Jabatan Laut Wilayah Selatan, Dickson Dollah, Yang di-Pertua Majlis Perbandaran Kluang, Norliyati Md Noor, Setiausaha Bahagian, ICT@Johor, Ungku Suzana Ungku Mohammad dan Timbalan Pengarah Pendidikan Agama, Jabatan Agama Islam Negeri Johor, Yosree Ikhsan.


Kerajaan Negeri Perak bantu memeriahkan kembali Bandar Agacia

IPOH, 23 Mac - Pembangunan kawasan pelancongan Bandar Agacia di Kampar tidak tertakluk dibawah bidang kuasa kerajaan negeri Perak.  Sebaliknya ia terletak dibawah seliaan syarikat swasta.  Perkara itu dijelaskan Exco Perumahan, Kerajaan Tempatan dan Pelancongan Negeri, Datuk Nolee Ashilin Mohammed Radzi.  Bagaimanapun jelasnya, Kerajaan Negeri akan membantu dari segi penyediaan penggiat seni bagi memeriahkan kembali kawasan tersebut.

"Pada waktu ini memandangkan pandemik ini (COVID-19), saya pun dah dua kali melawat (kawasan itu) untuk melihat perancangan yang boleh kita bantu. Kerana ini sektor swasta. Jadi kami memang ada perancangan jika untuk bantu. Kita akan bincang perkara ini secara bersama melalui Majlis Daerah Kampar," menurut Nolee Ashilin.Beliau berkata demikian selepas merasmikan Program Jelajah Integriti Pelancongan SPRM Perak (JIPS) 2.0 di Bangunan Suruhanjaya Pencegahan Rasuah Malaysia (SPRM) SPRM di sini.


JBPM Kelantan tingkat siap siaga sepanjang Ramadan

(Majlis Tamat Latihan Kursus Pentauliahan Pegawai Bomba Bantuan (PBB) Siri 1/2022, JBPM Kelantan)

BACHOK, 23 Mac - Jabatan Bomba dan Penyelamat Malaysia (JBPM) Kelantan bersiap siaga menghadapi sebarang kemungkinan berlaku kes kebakaran dan kemalangan sepanjang bulan Ramadan. Pengarahnya, Zainal Madasin berkata susulan itu beberapa anggota JBPM akan ditempatkan di kawasan tumpuan dan lokasi berisiko termasuk di tapak bazar Ramadan.Kempen keselamatan kebakaran turut akan dipergiat pihaknya."Kita akan melaksanakan kempen keselamatan kebakaran di kawasan-kawasan yang berisiko seperti bazar Ramadan, lokasi ini kita tahu akan banyak memasak. Kita juga akan buat kempen keselamatan di kawasan dan edar risalah mengingatkan mereka kempen yang dilaksanakan," katanya.

Beliau berkata demikian pada Majlis Tamat Latihan Kursus Pentauliahan Pegawai Bomba Bantuan (PBB) Siri 1/2022, JBPM Kelantan, di sini.Seramai 67 Pegawai Bomba Bantuan (PBB) dan Pegawai Bomba Bantuan (PBB) Safety Waters and Rescue Team (SWART) dari Kelantan dan Terengganu menerima Sijil Tamat Latihan pada majlis berkenaan. Sementara itu, Zainal memaklumkan dua buah balai kategori B bakal dibina di Kuala Balah dan Chiku tahun hadapan. Setakat ini, terdapat 22 Balai Bomba dan Penyelamat di seluruh Kelantan.


KPLB cadang kenaikan kos bina rumah PPRT

(Mahdzir Khalid pada persidangan Dewan Rakyat hari ini)

KUALA LUMPUR, 23 Mac - Kementerian Pembangunan Luar Bandar (KPLB) bercadang menaikkan kos pembinaan rumah di bawah Program Perumahan Rakyat Termiskin (PPRT) berdasarkan kadar harga semasa.  Menterinya, Datuk Seri Mahdzir Khalid berkata sesi libat urus sedang dilakukan dengan pelbagai agensi untuk mendapat pandangan, sebelum cadangan dikemukakan kepada Jemaah Menteri. KPLB mengambil maklum mengenai kos bahan binaan yang meningkat antara 10 hingga 15% dalam tempoh pasca pandemik.

Peningkatan itu menyebabkan kesukaran untuk mendapatkan kontraktor dan kebanyakan kontraktor yang sedia ada menarik diri dari melaksanakan kerja-kerja membina dan membaik pulih rumah PPRT.  "Kos binaan ini telah menyebabkan ramai dalam kalangan kontraktor kecil di kampung merasakan mereka tidak mampu kerana margin yang ada terlalu kecil."Kita sedar sekarang ini di Semenanjung Malaysia harga binaan sebuah rumah PPRT ialah RM56,000 dan RM68,000 di Sabah dan Sarawak, kita bercadang untuk mengemukakan cadangan kenaikan untuk kita bentang kelulusan kerajaan melalui Jemaah Menteri," katanya menjawab soalan tambahan wakil Tanjung Manis, Yusuf Abd Wahab di Dewan Rakyat, hari ini. Tambah Mahdzir, syarat untuk mendapatkan bantuan rumah PPRT masih sama seperti dulu, iaitu penerima disahkan sebagai golongan miskin serta perlu memiliki tanah sama ada milik sendiri atau keluarga.


Kerajaan sedia semak semula deskripsi tugas penjawat awam, elak rasuah

SEPANG, 23 Mac- Kerajaan sedia menyemak semula deskripsi tugas penjawat awam bagi mengurangkan punca rasuah dan salah laku dalam perkhidmatan awam. Ketua Pengarah Perkhidmatan Awam, Datuk Seri Mohd Shafiq Abdullah berkata, pekeliling yang dikuatkuasakan juga perlu diubah selepas ia dilihat tidak lagi relevan dengan situasi semasa. "Sekiranya berlaku pelanggaran dari segi amalan rasuah dalam kalangan penjawat awam terutamanya penguatkuasa, kita kena kaji kenapa berlaku.Saya setuju untuk disemak semula deskripsi tugas mereka, mungkin pekeliling penguat kuasa itu perlu diubah, tak relevan lagi, jadi kita kurangkanlah punca berlakunya rasuah," katanya dalam sidang media selepas Persidangan Penyelidikan Governans, Integriti dan Antirasuah Peringkat Kebangsaan di sini.

(Ketua Pengarah Perkhidmatan Awam, Datuk Seri Mohd Shafiq Abdullah)

Selain penjawat awam, beliau turut mengingatkan masyarakat supaya berpegang teguh kepada nilai-nilai integriti bagi mengelak daripada terbabit dengan gejala rasuah. Menurut statistik operasi Suruhanjaya Pencegahan Rasuah Malaysia (SPRM) tahun lalu, sebanyak 828 kertas siasatan telah dibuka melibatkan salah laku rasuah dan 300 daripadanya telah disabit di mahkamah.


Akta DBP 1959 dipinda, usaha kerajaan martabat Bahasa Melayu - PM

KUALA LUMPUR, 23 Mac - Akta Dewan Bahasa dan Pustaka (DBP) 1959 akan dipinda dalam usaha kerajaan memartabatkan Bahasa Melayu, sekali gus menjadikannya sebagai bahasa ilmu.  Perdana Menteri, Datuk Seri Ismail Sabri Yaakob berkata pindaan itu akan membolehkan pihak DBP mengambil tindakan terhadap mana-mana pelanggaran Bahasa Melayu di semua peringkat sama ada daerah, negeri mahupun persekutuan.  Jelasnya, Akta DBP yang ada ketika ini tidak memberi kuasa kepada agensi kerajaan untuk menjalankan penguatkuasaan terhadap kesalahan bahasa.

Malah, Institut Terjemahan & Buku Malaysia juga akan diperkasa bagi menterjemah buku-buku ilmu ke dalam Bahasa Melayu. "Kita bersetuju Bahasa Melayu adalah bahasa ilmu, tetapi penggunaannya berkurangan kerana tidak ada terjemahan buku-buku untuk ulangkaji dan juga sebagai buku yang khusus untuk digunakan di sekolah, universiti dan sebagainya. Jadi saya harap Institut Terjemahan & Buku Malaysia (ITBM) selepas ini akan lebih proaktif dan kerajaan akan memperkasakan ITBM," katanya.Beliau menjawab soalan tambahan Senator Muhammad Zahid Md Arip di Dewan Negara.  Tambah Ismail Sabri, dari aspek pendidikan pula Kementerian Pengajian Tinggi bersetuju supaya pelajar asing akan diwajibkan mempelajari Bahasa Melayu apabila mereka mendaftar di universiti di negara ini.


Lukisan mural Allahyarham Tan Sri P Ramlee diabadikan di Kompleks Bukit Jambul, Pulau Pinang

GEORGE TOWN, 23 Mac - Sempena Hari Seniman Negara, lukisan mural Allahyarham Tan Sri P Ramlee diabadikan di Kompleks Bukit Jambul, Pulau Pinang.Lukisan hasil Mohd Azmi Mohd Hussin bagi menzahirkan penghormatan serta menghargai karya dan sumbangan seniman agung yang berasal dari Pulau Pinang itu.Lokasi Kompleks Bukit Jambul dipilih kerana ia terletak di tengah kawasan Bayan Baru dan merupakan salah satu tempat tumpuan pengunjung selain laluan utama orang ramai."Kami sangat gembira boleh menyumbang kepada ikon Pulau Pinang dan kami juga mempunyai perancangan untuk majlis yang lebih besar tahun hadapan," kata Pengerusi Badan Pengurusan Bersama Kompleks Bukit Jambul, KH Chan.Selain lukisan mural, sambutan Hari Seniman Negara ini turut dimeriahkan dengan tarian kebudayaan, pertandingan Senandung Irama serta majlis bacaan Tahlil dan Yasin bagi memperingati jasa seniman terdahulu.Majlis dianjurkan bersama Jabatan Penerangan Pulau Pinang (JAPEN), Finas Zon Utara, Jabatan Arkib Negara dengan kerjasama Kelab Peminat P Ramlee Pulau Pinang.

"Ini satu usaha yang terbaik daripada pihak swasta dalam konteks untuk menyemarakkan lagi sambutan Hari Seniman Negara, mungkin pada masa-masa akan datang," menurut Pengarah Jabatan Penerangan Pulau Pinang, Dr Haniff Hassan.

Pertemuan berkonsepkan semi formal itu melibatkan ramai penggiat seni tempatan seperti pelakon, pemuzik, pengukir, penyajak dan penulis.


KPKT beri jaminan Pangsapuri Aspire Residence Cyberjaya siap pada Julai 2023

CYBERJAYA, 23 Mac- Kementerian Perumahan dan Kerajaan Tempatan (KPKT) memberi jaminan projek perumahan Pangsapuri Aspire Residence Cyberjaya, membabitkan 1,168 unit akan siap sepenuhnya pada Julai 2023 setelah tergendala sejak 2019.Menterinya, Datuk Seri Reezal Merican Naina Merican berkata, kerja-kerja pembangunan projek kediaman Syarikat Perumahan Negara Berhad (SPNB) itu akan bermula April ini sehingga siap dalam tempoh 16 bulan.Projek kediaman yang mula dibangunkan pada 2016 melibatkan 558 pembeli itu telah dikategorikan sebagai ‘projek sakit’ akibat masalah aliran tunai yang dialami kontraktor, Sterling Prima Sdn Bhd sehingga menjejaskan kerja pembinaan di tapak."SPNB dan Sterling Prima Sdn Bhd telah melaksanakan langkah penamatan bersama, ini bermakna SPNB mengambil alih keseluruhan projek dan akan melantik kontraktor baharu dalam masa terdekat," katanya selepas meninjau projek berkenaan di sini.

(Menteri Perumahan dan Kerajaan Tempatan, Datuk Seri Reezal Merican Naina Merican)

Jelas beliau, setakat ini projek kediaman berkenaan telah mencapai 85 peratus kemajuan pembinaan.Tambah Reezal Merican, bagi menjaga kebajikan pembeli yang terkesan, SPNB telah diarah untuk melaksanakan urusan pembayaran Denda Serah Lewat seperti yang termaktub dalam perjanjian jual beli bagi menampung sebarang kerugian di hadapi pembeli.


Program 'Tukaq Sampah Jadi Duit' diperluas ke Pulau Tuba

LANGKAWI, 23 Mac- Program 'Tukaq Sampah Jadi Duit' kini diperluas ke kawasan pedalaman Kampung Pulau Tuba di sini.  Inisiatif itu sekaligus mampu mengurangkan beban pusat pelupusan sampah di pulau berkenaan yang berdepan lambakan sampah pepejal yang perlu dibawa menyeberangi laut ke Pulau Langkawi.  Yang Dipertua Majlis Perbandaran Langkawi Bandaraya Pelancongan (MPLBP), Tunku Iskandar Shah Tunku Muzaffar Shah berkata, program tersebut secara tidak langsung membuka peluang kepada penduduk untuk meraih pendapatan sampingan.

"Inisiatif daripada E-Idaman sendiri, kita bawa program ini ke Pulau Tuba dan Kelibang, tetapi pada hari ini kita lancarkan dahulu di Pulau Tuba.Ia memberi peluang kepada penduduk Pulau Tuba ini untuk mengumpul sampah dan tukar dengan duit," katanya selepas melancarkan inisiatif tersebut di Depoh Environment Idaman Pulau Tuba.

(Yang Dipertua MPLBP, Tunku Iskandar Shah Tunku Muzaffar Shah)

Dianggarkan 5,000 penduduk pulau itu menghasilkan satu tan sampah sehari dan perlu dibawa ke Pusat Pelupusan Sampah Belanga Pecah menggunakan pengangkutan laut setiap tiga bulan.


Program Kasih 21 Hari Mesra Gelandangan diiktiraf Malaysia Book Of Records

KUALA LUMPUR, 23 Mac - Penganjuran Program Kasih 21 Hari Mesra Gelandangan dibawah Persatuan Muafakat Darul Ehsan (PAKAT) diiktiraf Malaysia Book Of Records sebagai Program Amal Gelandangan dengan penyertaan Badan Bukan Kerajaan (NGO) terbesar di Malaysia.Menurut Presiden PAKAT, Datuk Seri Nor Hasnal program tersebut menyasarkan golongan gelandangan dan insan terjejas akibat pandemik COVID-19 dengan penyediaan barangan keperluan seharian dan bekalan makanan harian."Insya-Allah kita akan ke Johor pula selepas ini, aktiviti akan berterusan dan kita akan buat aktiviti sahur untuk gelandangan dan ia bukan angan-angan sahaja."Kita sudah berjaya mencipta rekod 21 hari dengan kerjasama semua NGO dan badan korporat, ini satu titik permulaan yang baik dan kita akan terus menyantuni gelandangan di seluruh negara," katanya.

Beliau ditemui pemberita selepas majlis perasmian penutup program tersebut di ibu negara.Seramai 40 peserta daripada 115 NGO terlibat bergerak menyantuni gelandangan sekitar Kuala Lumpur setiap hari dengan 200 pek makanan dan barang keperluan asas seperti kit penjagaan kebersihan diri dan makanan kering diberikan selama 21 hari.Antara lokasi tumpuan adalah sekitar Masjid Jamek, Masjid India, Jalan Tuanku Abdul Rahman, Jalan Chow Kit dan Jalan Ipoh.


"Saya redha atas apa yang berlaku," - Bapa Muhammad Hafzan

KUANTAN, 23 Mac- Bapa kepada Muhammad Hafzan, mangsa maut dibelasah rakan dalam kejadian pada Ahad, Qurbani Azhar Rahimi, reda dengan kematian anaknya dan menganggapnya sebagai ujian tuhan. Malah dia juga tidak berdendam kepada pelaku yang juga merupakan pelajar senior kepada anaknya.Mengulas mengenai kejadian itu katanya, mangsa tidak ada masalah dengan rakan-rakannya dan anaknya juga seorang yang rajin, mendengar kata dan selalu menolong adik-adik di rumah. "Saya redha atas apa yang berlaku, dan bukan kerja kami untuk menghukum mereka,""Apa yang penting kita doakan semoga urusan arwah dipermudahkan dan ditempatkan di Syurga," jelasnya kepada pemberita, di sini, semalam.

Jelasnya, kali terakhir dia melihat anaknya pada Khamis lalu ketika menghantarnya ke asrama.  Dalam kejadian pada Ahad, mangsa dipercayai disepak, dicekik dan dihempas ke lantai oleh suspek berusia 16 tahun sehingga tidak sedarkan diri, ketika berada di bangunan surau asrama antara 3.45 hingga 4.15 petang. Difahamkan mangsa diperlaku demikian hanya disebabkan dia disyaki mengambil duit sebanyak RM4 dari suspek tersebut. Ekoran itu seorang pelajar berumir 16 tahun telah ditahan reman sehingga 27 Mac bagi membantu siasaat dan kes disiasat bawah seksyen 302 kanun keseksaan. Mangsa disahkan meninggal ketika menerima rawatan di Hospital Tengku Ampuan Afzan kemudiannya. Jenazah mangsa selamat dikebumikan di tanah perkuburan Islam Kampung Gelugur, Kuantan kira kira 3.30 petang, semalam.


Rumah Kelab PPTD lokasi pertemuan dan pertukaran idea dalam kalangan ahli, alumni

(Mohd Zuki (dua dari kanan) pada Majlis Pecah Tanah Rumah Kelab PPTD, di Presint 18)

PUTRAJAYA, 22 Mac - Rumah Kelab Persatuan Perkhidmatan Tadbir dan Diplomatik Malaysia (PPTD) yang dijangka siap tiga tahun lagi menjadi lokasi pertemuan dan pertukaran idea dalam kalangan ahli dan alumni PPTD.Lokasi baharu itu lebih strategik bagi manfaat ahli-ahlinya.Berkeluasan lebih 71,000 kaki persegi, Rumah Kelab PPTD menempatkan pejabat sekretariat, dewan, bilik mesyuarat dan pelbagai ruang beraktiviti.

Ketua Setiausaha Negara, Tan Sri Mohd Zuki Ali berkata cadangan pembinaan Rumah Kelab PPTD itu merupakan inisiatif ahli kelab berkenaan dan sepenuhnya menggunakan dana PPTD."Cadangan pembinaan rumah ini adalah hasil inisiatif persatuan PTD sendiri. Saya sebagai ahli menyokong penuh inisiatif PPTD untuk mereka mempunyai bangunan rumah kelab sendiri, memperbanyakkan aktiviti kebajikan dengan ahli-ahli," katanya.Beliau berkata demikian pada Majlis Pecah Tanah Rumah Kelab PPTD, di Presint 18, di sini hari ini.Hadir sama, Ketua Pengarah Perkhidmatan Awam (KPPA), Datuk Seri Mohd Shafiq Abdullah dan Presiden PPTD, Datuk Seri Sallehuddin Hassan.


Pejabat pentadbiran jenayah IPD Sepang terbakar

PUTRAJAYA, 22 Mac - Pejabat pentadbiran jenayah Ibu Pejabat Polis Daerah (IPD) Sepang musnah terbakar lebih 80 peratus dalam kebakaran yang dilaporkan baru berlaku hari ini.Pengarah Bomba Selangor, Norazam Khamis berkata, pihaknya menerima panggilan pada pukul 6.15 petang tadi."Seramai 12 anggota bersama satu jentera dari Balai Balai Bomba dan Penyelamat (BBP) Lapangan Terbang Antarabangsa Kuala Lumpur (KLIA) dikerahkan ke lokasi kejadian untuk mengawal api," katanya.Menurutnya, kebakaran melibatkan sebuah bilik pentadbiran berkeluasan segi empat sama berukuran 4.57 meter (m) di tingkat satu bangunan tersebut.

Katanya, kebakaran dapat dikawal dalam masa 30 minit serta kerja-kerja pemadaman lanjut sedang berjalan selain tiada kemalangan jiwa dilaporkan dalam insiden itu.Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof ketika dihubungi mengesahkan kejadian itu dan memaklumkan punca kebakaran masih dalam siasatan.


RUU Anti-Lompat Parti, wakil kerajaan dan pembangkang mahu ianya dibentang segera

KUALA LUMPUR, 22 Mac - Ahli Parlimen kerajaan dan pembangkang senada mahu Rang Undang-Undang (RUU) Anti-Lompat Parti dibentang dengan segera.Ahli Parlimen Kota Raja, Mohamad Sabu berkata,RUU berkenaan perlu dibentang dan diluluskan bagi memastikan sistem Parlimen dan demokrasi negara tidak mengalami defisit kepercayaan rakyat.Beliau yang juga Presiden Parti Amanah Negara (Amanah) berkata, akta antilompat akan mengembalikan semula penghormatan kepada sistem Parlimen demokrasi.

"Oleh itu untuk memulihkan keadaan, untuk memulihkan sistem parlimen ini akta antilompat parti ini mesti disegerakan kalau tiada akta antilompat parti ini bagaimana kita hendak praktiskan demokrasi parlimen yang subur," katanya ketika membahaskan RUU Perbekalan Tambahan (2021) 2022 di Parlimen.Senada dengan Mohamad Sabu, Ahli Parlimen Padang Rengas, Datuk Seri Mohamed Nazri Aziz mahu RUU Antilompat Parti dibentangkan walau dalam apa cara dan keadaan sekalipun.

"Saya difahamkan Jemaah Menteri dalam kalangan mereka tidak ada persefahaman daripada segi macamana bentuknya iaitu Rang Undang-undang antilompat ini."Saya kira yang penting, ini pandangan mereka tidak dapat kata sepakat,itu tidak penting yang penting mesti diluluskan di dalam dewan ini,dibentang dalam apa bentuk sekalipun mesti masukkan Rang Undang-undang itu masuk dalam dewan," katanya.


LKAN 2020 siri 1,kerugian wang awam RM11.45 juta, pembaziran RM8.87 juta

KUALA LUMPUR, 22 Mac - Ketidakpatuhan terhadap pengurusan kewangan mengakibatkan isu pembayaran tidak teratur sebanyak RM1.299 bilion, kerugian wang awam RM11.45 juta serta pembaziran RM8.87 juta kepada kerajaan pada tahun 2020.Kenyataan Ketua Audit Negara, Datuk Seri Nik Azman Nik Abdul Majid menyebut, tahun lalu, Jabatan Audit Negara telah melaksanakan pengauditan pematuhan terhadap lima agensi persekutuan dan mengemukakan 19 syor untuk dipertimbangkan pelaksanaannya.Setakat 31 Disember 2021, sebanyak 140 penyata kewangan telah siap diaudit dan dikeluarkan Sijil Ketua Audit Negara, manakala tujuh penyata kewangan dalam proses pengauditan.Laporan dibentangkan di Dewan Rakyat, melibatkan Laporan Ketua Audit Negara (LKAN) Tahun 2020 Siri 1 mengenai Aktiviti Kementerian, Jabatan Kerajaan Persekutuan dan Badan-Badan Berkanun Persekutuan; Penyata Kewangan dan Pengauditan Pematuhan Agensi Persekutuan Tahun 2020.Sementara itu, Jawatankuasa Kira-Kira Wang Negara (PAC) memandang serius (LKAN) Tahun 2020 Siri 1 yang antara lain mengesan kes pemborosan, pembaziran dan kehilangan atau kerugian wang kerajaan berjumlah lebih RM64 juta.Pengerusi PAC, Wong Kah Woh berkata, LKAN melaporkan 682 isu pengauditan dengan lima daripadanya berpotensi dikenakan tindakan punitif dan baki 677 isu lagi membabitkan isu korektif.

"Terdapat 1 kes dikesan membabitkan pemborosan berjumlah RM2.81 juta melibatkan projek menaik taraf perhidmatan KTMB dibawah kementerian pengangkutan. "Satu kes pembaziran berjumlah RM16.77 juta melibatkan pengurusan program pembangunan tenaga boleh baharu iaitu kementerian tenaga dan sumber asli dan satu kes kerugian atau kehilangan wang awam berjumlah RM44.52 juta yang membabitkan aktiviti kawalan terhadap penggajian ekspatriat dibawah Kementerian Dalam Negeri dan Kementerian Sumber Manusia,"katanya di Parlimen.Tambahnya, LKAN Penyata Kewangan dan Pengauditan Pematuhan Agensi Persekutuan pula mendedahkan terdapat isu membabitkan Lembaga Tabung Angkatan Tentera (LTAT) yang melakukan pembayaran dividen secara tidak teratur.Sejumlah RM600.59 juta telah dibayar dengan menggunakan dividen atas caruman kerajaan.Katanya, PAC akan mengadakan mesyuarat khas bagi meneliti semua isu yang dibangkitkan, dan memulakan prosiding selepas mendapat persetujuan sebulat suara anggotanya.


Pendigitalan perkhidmatan: JPJ jamin tiada pengurangan kakitangan dan anggota

(Zainal Azman (kiri) dan Zailani (tengah) pada Konvensyen JPJ 2022 di Putrajaya)

PUTRAJAYA, 22 Mac - Jabatan Pengangkutan Jalan (JPJ) memberi jaminan tiada pengurangan jumlah kakitangan dan anggotanya, meski kerajaan melaksanakan pendigitalan perkhidmatan.  Ketua Pengarahnya, Datuk Zailani Hashim berkata kakitangan JPJ yang terlibat akan ditugaskan untuk melaksana dan memastikan kelancaran advokasi dan penguatkuasaan.  "Bukan kita kurangkan kaunter kita pecat pegawai dan anggota tidak ada. Sesetengah orang salah faham, kita gerakkan untuk tugasan lain. Menggerakkan warga kerja kepada aspek advokasi dan penguatkuasaan," katanya.

Beliau berkata demikian dalam sidang media selepas menghadiri Konvensyen JPJ 2022 di sini, hari ini. Turut hadir merasmikan penutup Konvensyen, Timbalan Ketua Pengarah Perkhidmatan Awam (Operasi), Datuk Zainal Azman Abu Seman.  Zainal Azman memaklumkan, lebih 7,000 daripada 8,000 kuota perjawatan pelbagai pangkat JPJ telah diisi ketika ini.Manakala baki kuota perjawatan itu akan diisi dalam masa terdekat.


Subsidi produk petroleum,kerajaan perlu tampung kerana hasil cukai minyak tidak mencukupi

KUALA LUMPUR, 22 Mac - Kenaikan kos subsidi produk petroleum memberi tekanan kepada kedudukan fiskal kerajaan.Komitmen pertambahan kos subsidi tersebut sepatutnya boleh digunakan untuk manfaat pembangunan ekonomi dan kesejahteraan rakyat.Timbalan Menteri Kewangan 1, Datuk Mohd Shahar Abdullah menjelaskan kerajaan walau bagaimanapun tidak boleh meminjam untuk membiaya belanja menguruskan kos subsidi tersebut.

"Maka kenaikan kos subsidi hendaklah diimbangi dengan pertambahan hasil dan penjimatan perbelanjaan. Benar kita merupakan negara pengeluar minyak mentah dan berkemungkinan akan mendapat peningkatan pendapatan dengan kenaikan mendadak harga minyak mentah dunia."Walaubagaimanapun memandangkan konflik Rusia dan Ukraine sekarang masih pada peringkat awal kerajaan masih belum dapat membuat unjuran sebenar peningkatan pendapatan tersebut berbanding implikasi kewangan yang perlu ditanggung melalui pemberian subsidi ini," katanya ketika menggulung perbahasan RUU Perbekalan Tambahan (2021) 2022 di Parlimen.Katanya, berdasarkan unjuran awal, kerajaan masih perlu menampung kos subsidi produk petroleum memandangkan hasil cukai minyak tidak mencukupi."Kerajaan sememangnya sedang mengkaji mekanisme subsidi produk minyak supaya dapat dilaksanakan secara lebih bersasar dan menumpukan bantuan dan subsidi kepada keluarga Malaysia yang benar-benar memerlukan," katanya.  Tambahnya, untuk itu, Jemaah Menteri telah memberi mandat kepada Kementerian Kewangan untuk melakukan libat urus mencari pendekataan pelaksanaan subsidi secara bersasar.


Tuntutan waris kesultanan Sulu,surat bekas peguam negara timbulkan kesangsian

KUALA LUMPUIR, 22 Mac - Surat bekas Peguam Negara Tan Sri Tommy Thomas kepada wakil waris Kesultanan Sulu, ternyata memberi implikasi buruk kepada negara.Senator Datuk Seri Vell Paari A/L Samy Vellu turut mempersoalkan tindakan waris Kesultanan Sulu yang mengemukakan saman pada tahun pemerintahan kerajaan Pakatan Harapan (PH) sebelum ini, dan ia menimbulkan kesangsian.Akibat surat berkenaan, waris kesultanan sulu itu bertindak menyaman negara dan negara diarah membayar lebih RM62 bilion.

"Adakah surat yang ditulis oleh Tan Sri Tommy Thomas, telah mendapat kelulusan kabinet kerajaan Pakatan Harapan pada ketika itu atau adakah surat itu ditulis oleh Tan Sri Tommy Thomas sebagai Peguam Negara tanpa merujuk kepada YAB PM ketika itu atau juga barisan kabinet."Mengapa keturunan Sultan Sulu tunggu dari 2013 hingga kerajaan bertukar tangan pada 2018 sebelum memulakan saman terhadap negara kita ini amat pelik sekali dan seperti terdapat rancangan rahsia.," katanya dalam sesi perbahasan di Dewan Negara.


10,000 banduan yang layak ditempatkan dalam industri, isi tenaga kerja

(Hamzah pada Majlis Sambutan Hari Penjara ke-232 di Maktab Penjara Kajang)

KAJANG, 22 Mac - Seramai 10,000 banduan yang layak dijangka menjalani program Sistem Parol, Pelepasan Banduan Secara Lesen dan Program Reintegrasi Penghuni dengan 80% dianggar ditempatkan dalam industri.Jumlah itu sekali gus mampu mengisi kekosongan tenaga kerja yang menggunakan warga asing.Jelas Menteri Dalam Negeri, Datuk Seri Hamzah Zainudin dengan ini kerajaan mampu menjimatkan kos pengurusan penjara sebanyak RM182 juta setahun."Kementerian amat yakin sasaran ini akan dapat dicapai berdasarkan kepada pencapaian melebihi 7,000 banduan menjalani Pemulihan Dalam Komuniti pada tahun lepas."Melalui peluang yang diberikan, didapati 99.63% daripada mereka telah berjaya dan tidak lagi mengulangi kesilapan atau kembali semula ke penjara," katanya.

Beliau bercakap demikian ketika berucap merasmikan Majlis Sambutan Hari Penjara ke-232 di Maktab Penjara Kajang di sini, hari ini.Dalam pada itu, Hamzah berkata kementerian turut komited memastikan keselamatan dan kesejahteraan rakyat terus diutamakan.


Polis terima enam laporan terhadap 'Kak Long Dungun'

KUALA TERENGGANU, 22 Mac- Polis menerima enam laporan terhadap Wan Noor Baizura atau dikenali dengan gelaran 'Kak Long Dungun' selepas videonya yang didakwa menghina golongan Orang Kurang Upaya (OKU) tular di media sosial sejak minggu lalu.Ketua Polis Terengganu, Datuk Rohaimi Md Isa berkata, enam laporan tersebut masing-masing satu diterima polis Terengganu, Johor, Perak dan Kuala Lumpur manakala dua lagi laporan dibuat di Selangor."Laporan diterima daripada mereka yang tidak berpuas hati, khususnya golongan OKU yang berasa terhina dengan perlakuan wanita terbabit mengajuk pergerakan dan mimik muka golongan berkenaan," katanya dalam sidang media selepas majlis perasmian Mesyuarat Jawatankuasa Pembangunan Pengurusan Polis Wanita (JPPPW) Kontinjen Terengganu di sini.

(Ketua Polis Terengganu, Datuk Rohaimi Md Isa)

Tambah beliau, Polis Terengganu menyerahkan siasatan kes tersebut kepada Ibu Pejabat Polis Kontinjen Selangor memandangkan pihak berkenaan memulakan siasatan selepas menerima laporan daripada seorang individu yang juga golongan OKU fizikal. "Kita akan membantu sekiranya Polis Selangor memerlukan rakaman percakapan dan sebagainya untuk tindakan lanjut," katanya lagi.


Pelanjutan moratorium PPR RTO, inisiatif galakkan golongan B20 dan B40 miliki kediaman - KPKT

KUALA LUMPUR, 22 Mac- Pelanjutan moratorium bayaran sewa sehingga akhir 2022 bagi PPR RTO (PPR dimiliki) sedia ada di bawah kawal selia dan pengurusan Kementerian Perumahan dan Kerajaan Tempatan (KPKT) antara inisiatif bagi menggalakkan golongan B20 dan B40 memiliki kediaman.  Ia selaras dengan hasrat kerajaan dalam membela nasib golongan itu demi mencapai 'Satu Penduduk Satu Rumah'. Timbalan Menteri Perumahan dan Kerjaan Tempatan, Datuk Seri Dr Ismail Abd Muttalib berkata selain program galakan itu pengecualian pembayaran sewa selama tujuh bulan kepada 3,636 unit rumah PPR dan 632 unit rumah transit turut dilaksanakan.  "KPKT akan terus mengkaji dan melaksanakan inisiatif-inisiatif bersesuaian untuk memastikan kesinambungan bantuan kepada golongan terkesan ini disamping meneruskan perumahan mampu milik selaras dengan RMKe-12," kata Dr Ismail menjawab soalan Senator Datuk Mohan Thangarasu.

Dalam perkembangan lain di parlimen, Peraturan Peranti Perubatan (MDA) sentiasa memantau bekalan Kit Ujian Pantas Antigen COVID-19 bagi memastikan ia sentiasa mencukupi.Ia bagi mengatasi kekurangan kit ujian kendiri itu sehingga menyebabkan kenaikan harga di beberapa premis jualan. "Semua kit yang diluluskan adalah dibekalkan oleh lebih 80 syarikat yang telah mendapat kelulusan MDA sehingga saya sebut tadi. Sehingga kini, ada 125 sehingga 10 haribulan, 3 syarikat telah mendapat kelulusan untuk menjual produk ini. MDA sentiasa memantau tentang keberadaan membuat keputusan keperluan-keperluan yang ada," kata Dr Azmi ketika menjawab soalan yang di ajukan Senator Dr Wan Martina Wan Yusoff."Sehingga kini 8,084 premis di seluruh negara telah diluluskan untuk menjual Kit Ujian Pantas Antigen COVID-19 sejak Oktober tahun lalu," tambahnya.


Penempatan pegawai CeIO bantu tangani kes berkaitan integriti - SPRM

ALAI, 22 Mac- Penempatan Pegawai Integriti Bertauliah (CeIO) di setiap jabatan dan agensi kerajaan mahupun swasta menunjukkan keberkesanan apabila banyak kes berkaitan integriti berjaya ditangani.Pengarah Suruhanjaya Pencegahan Rasuah Malaysia (SPRM) Melaka, Mohd Shahril Che Saad berkata ia termasuk di Melaka apabila daripada keseluruhan 157 maklumat berkaitan rasuah dan integriti yang diterima pihaknya tahun lalu, sebahagiannya merupakan hasil maklumat daripada pegawai CeIO yang dilantik.Daripada jumlah maklumat diterima, 20 kertas siasatan telah dibuka, hasilnya, 17 individu ditahan atas pelbagai kesalahan membabitkan integriti tahun lalu.  "Maklumat ini lebih bersifat kita kata bukan rasuah besar-besaran tapi bersifat kesalahan yang lazim, yang biasa berlaku. Kita ada empat kesalahan utama iaitu memberi dan menerima rasuah, yang keduanya adalah memberi menerima rasuah, yang ketiganya tuntutan palsu dan salah guna kuasa.""Itu antara kesalahan yang lazim yang selalu diberi maklumat dan untuk rekod juga tahun lepas 2021 SPRM Melaka telah menerima maklumat lebih kurang 157 maklumat dan sebahagiannya itu memang datang daripada pegawai CeIO inilah," kata Shahril kepada pemberita RTM selepas program SPRM bersama CeIO di Pejabat SPRM Melaka, di sini.

(Pegawai CeIO mendengar taklimat yang disampaikan oleh Pengarah SPRM Melaka, Mohd Shahril Che Saaddi bangunan SPRM Melaka, di sini)

Mengulas lanjut katanya di Melaka ketika ini terdapat seramai 25 pegawai CeIO di tempatkan di 25 jabatan dan agensi dibawah kerajaan negeri.


Banjir kilat: Lima siren amaran dipasang di ibu negara

KUALA LUMPUR, 22 Mac - Dewan Bandaraya Kuala Lumpur (DBKL) akan memasang lima siren amaran di sekitar ibu negara dalam usaha memberi amaran awal kepada warga kota mengenai kemungkinan berlaku banjir kilat.  Timbalan Menteri Wilayah Persekutuan, Datuk Seri Jalaluddin Alias berkata kerja-kerja awal memasang siren telah dilaksana dan dijangka siap dalam masa terdekat.  "DBKL akan memasang lima siren sistem amaran di kawasan yang dikenal pasti iaitu Lorong Kiri Keramat 15, Terowong Chan Sow Lin, Taman U-Thant, Jalan Sembilan di Kampung Cheras Baru dan Sungai Kayu Ara. Kerja-kerja awal sudah pun dilaksanakan dan akan siap dalam tempoh terdekat," katanya.Beliau berkata demikian ketika menjawab pertanyaan tambahan wakil Tumpat, Datuk Che Abdullah Mat Nawi berhubung keberkesanan Terowong Smart di ibu kota dalam menangani masalah banjir kilat.

Selain itu, jelas Jalaluddin 13 daripada 51 kamera litar tertutup (CCTV) telah siap dipasang di kawasan hotspot banjir.  Untuk soalan tambahan lain, beliau turut memaklumkan pihaknya sedang meneliti untuk menambah kekuatan pasukan Jabatan Kejuruteraan Awam dan Saliran DBKL bagi memantau cerun dan kawasan berbukit.  "Ketika ini terdapat 3,441 kawasan berbukit dan cerun di Kuala Lumpur yang perlu dipantau pasukan berkenaan yang kini hanya memiliki kekuatan kira-kira 300 orang," tambahnya.


Konvoi kereta mewah, 10 individu akan dipanggil bantu siasatan

JOHOR BAHRU, 22 Mac - 10 individu dipercayai terlibat dalam insiden langgar konvoi kereta mewah yang tular baru-baru ini, akan dipanggil untuk membantu siasatan. Ketua Polis Johor, Datuk Kamarul Zaman Mamat berkata siasatan membabitkan kesalahan memandu secara melulu, memukul dan membuat halangan di jalanraya.

"Semua yang terlibat akan dipanggil termasuklah pemandu kereta 4x4 itu kita sudah panggil, telah tahan dia dan juga yang lain," katanya ketika ditemui di Ibu Pejabat Polis Kontinjen Johor, di sini.Semalam, Ketua Polis Daerah Kulai, Superitendan Tok Beng Yeow memaklumkan, menahan pemandu wanita berumur 28 tahun berhubung insiden berkenaan. Kes disiasat mengikut Seksyen 42(1) Akta Pengangkutan Jalan 1987.


Pembukaan sempadan negara,utamakan keselamatan rakyat

IPOH, 22 Mac - Keselamatan rakyat akan sentiasa menjadi keutamaan apabila sempadan negara dibuka semula, mulai 1 April ini. Exco Perumahan, Kerajaan Tempatan dan Pelancongan Perak, Datuk Nolee Ashilin Mohammed Radzi berkata panduan amalan baik yang dilancarkan sebelum ini akan terus dipraktikkan bagi mengekang penularan wabak COVID-19. Selain itu katanya, penguatkuasaan terhadap Prosedur Operasi Standard (SOP) yang lebih tegas juga akan dilaksanakan.  "Walaupun sempadan dibuka, standard dan prosedur untuk manjaga keselamatan dan keharmonian pelancong yang datang masih lagi menjadi keutamaan kerana orang akan memilih lokasi yang difikirkan selamat. "Jadi mungkin jika tiada penjarakan, mungkin kita tidak benarkan untuk mengadakan dalam kapasiti yang penuh," katanya selepas merasmikan Program Jerayawara Dasar Kebudayaan Negara serta Hari Seniman Negara peringkat negeri Perak.

Beliau turut mengingatkan pemain industri pelancongan agar kekal menitikberatkan SOP dan meningkatkan mutu perkhidmatan selepas pembukaan sempadan negara.

Dalam perkembangan lain, Datuk Nolee Ashilin berkata Tiada halangan kepada Pihak Berkuasa Tempatan (PBT) untuk melaksanakan penggunaan tulisan Jawi di papan tanda dan iklan di kawasan masing-masing.Bagaimanapun ia perlu mendapat persetujuan komuniti setempat terlebih dahulu sebelum dilaksanakan. Katanya, setakat ini, Majlis Perbandaran Kuala Kangsar (MPKK) dan Majlis Daerah Batu Gajah (MDBG) telah melaksanakan pendekatan tersebut.  "Kerajaan negeri tidak mempunyai halangan sekiranya kerajaan tempatan telah mendapat sokongan daripada penduduk. Setakat ini saya tidak mendapat apa-apa aduanlah berkenaan untuk mengadakan tulisan jawi di dalam papan tanda ataupun di dalam papan tanda sedia ada," katanya.


PGA Johor rampas rokok dan arak seludup bernilai RM421,769

(Foto rokok dan arak seludup yang dirampas/FBPGA)

JOHOR BAHRU, 22 Mac- Rokok dan arak seludup bernilai RM421,769 dirampas Batalion Lima Pasukan Gerakan Am (PGA) menerusi serbuan di sebuah premis di Jalan Bakawali 35, Taman Johor Jaya, Johor Bahru, Johor, kira-kira empat petang semalam.

Menerusi kenyataan pegawai pemerintahnya, Superitendan Dimin Awang rampasan melibatkan 20 kotak rokok,1,548 botol arak dan sebuah kenderaan pelbagai guna.Rampasan ini sekali gus berjaya memutuskan satu rangkaian sindiket pengedaran rokok dan arak tidak bercukai di sekitar Johor Bahru. Semua rampasan di bawa ke Ibu Pejabat Polis Daerah (IPD) Seri Alam untuk tindakan lanjut. Kes disiasat mengikut Seksyen 135 (1) Akta Kastam 1967.

(Kenyataan dikeluarkan PDRM di laman rasmi FB Batalion 5 Pasukan Gerakan Am, Simpang Renggam, Johor/FBPGA)


Southern Power Generation (SPG) loji janakuasa pertama di dunia guna turbin gas

(Foto sekitar Majlis Pemahsyuran Stesen Janakuasa Southern Power Generation (SPG) di Pasir Gudang/FBSULTANJOHOR)

PASIR GUDANG, 22 Mac- Sultan Johor, Sultan Ibrahim Sultan Iskandar berkenan memasyhurkan Stesen Janakuasa Southern Power Generation (SPG) di Pasir Gudang yang merupakan loji janakuasa komersial pertama di dunia menggunakan turbin gas.

Ia bakal dikenali sebagai Sultan Ibrahim Power Plant, yang mampu menghasilkan 60 peratus tenaga elektrik dan kecekapan turbin gas berteknologi tinggi. "Loji janakuasa yang siap dan beroperasi pada Januari 2021 dengan kos pembinaan berjumlah RM4.7 bilion itu juga dijangka menyumbang kepada usaha pengurangan jejak karbon.""Loji janakuasa itu juga menjadi mercu tanda baharu industri penjanaan elektrik di Johor serta merancakkan dan menggalakkan lagi usaha pelaburan dari dalam dan luar negara," kata kenyataan menerusi laman Facebook rasmi Sultan Johor.

(Sultan Johor, Sultan Ibrahim Sultan Iskandar dan Tunku Mahkota, Tunku Ismail berkenan mencemar duli melawat tapak SPG/FBSULTANJOHOR)

Ia merupakan gabungan usaha sama antara Tenaga Nasional Berhad (TNB) dan SIPP Energy Sendirian Berhad. Majlis perasmian disempurnakan Sultan Johor, Sultan Ibrahim Sultan Iskandar. Baginda bersama Tunku Mahkota, Tunku Ismail kemudiannya berkenaan mengadakan lawatan ke SPG berkenaan. Hadir sama, Menteri Tenaga dan Sumber Asli, Datuk Seri Takiyuddin Hassan.


Bekas CEO JCorp mengaku tidak bersalah perdaya ahli lembaga pengarah

JOHOR BAHRU, 22 Mac- Bekas Presiden dan Ketua Eksekutif Johor Corporation, JCorp, Datuk Kamaruzzaman Abu Kassim mengaku tidak bersalah di Mahkamah Sesyen Johor Bahru, Johor atas pertuduhan memperdayakan Ahli-Ahli Lembaga Pengarah JCorp, melibatkan pelaburan RM9.46 juta di dua buah syarikat, tiga tahun lepas.  Datuk Kamaruzzaman, 58 tahun membuat pengakuan di hadapan Hakim Wan Mohd Norisham Wan Yaakob.  Tertuduh didakwa melakukan kesalahan itu pada 8 Julai 2019, antara pukul 9.30 pagi hingga 1.45 tengah hari di Bilik Mesyuarat Ahli Lembaga Pengarah, Tingkat 25 Menara Komtar, Johor Bahru.  Dia sebagai Presiden dan Ketua Pegawai Eksekutif JCorp memperdayakan dengan tidak memaklumkan kedudukan syarikat World Logistic Council Limited yang tidak mampu meneruskan operasi.  Tertuduh secara tidak jujur mendorong Ahli-Ahli Lembaga Pengarah JCorp bersetuju dengan pembentangannya, hingga menyebabkan wang berjumlah AS$2.25 juta dolar Amerika daripada dana sementara dilabur dalam Syarikat World Logistic Council Limited dan Syarikat World Logistic Council Americas LLC, yang mana ahli-ahli lembaga pengarah itu tidak akan berbuat demikian sekiranya tidak diperdaya.

(Tertuduh Bekas Presiden dan Ketua Eksekutif Johor Corporation, JCorp, Datuk Kamaruzzaman Abu Kassimketika tiba di Mahkamah Sesyen/Majistret Johor Bahru)

Dia melakukan kesalahan yang boleh dihukum mengikut Seksyen 420 Kanun Keseksaan.Sabit kesalahan boleh dipenjara kurang setahun dan tidak lebih 10 tahun, sebat dan denda.  Mahkamah menetapkan jaminan RM150,000 dengan seorang penjamin warganegara Malaysia.  Tertuduh juga perlu melapor diri di Pejabat SPRM terdekat sebulan sekali, selain menyerahkan pasport antarabangsa sebelum 24 April kepada mahkamah dan dilarang mengganggu saksi pendakwaan.  Pendakwaan dikendali Timbalan Pendakwa raya SPRM, Zander Lim Wai Kiong, manakala tertuduh diwakili Peguam, Ragunath Kesavan.  25 Mei ditetapkan bagi sebutan semula kes untuk serahan dokumen dan senarai saksi pendakwaan.


Tempoh pembayaran dan perlindungan hanya ambil masa tujuh hari - PERKESO

KUALA LUMPUR, 22 Mac- Hanya tujuh hari diperlukan PERKESO dalam mengurus pembayaran dan perlindungan sekiranya permohonan beserta dokumen lengkap diterima.  Menurut Timbalan Menteri Sumber Manusia, Datuk Awang Hashim semakan dan siasatan dilakukan secara serta merta.  "Sekiranya kalau ada aduan bagi satu kes spesifik yang melibatkan proses 3 atau 4 bulan mungkin dokumen tidak cukup. Tapi kalau semua dokumen cukup tapi lambat juga boleh buat aduan terus kepada kita, kita akan ambil tindakan.""Sebenarnya bila lengkap segala dokumen yang diminta akibat daripada permohonan ini, maka dalam masa tujuh hari, pembayaran atau tindakan perlindungan akan diambil secara serta merta," katanya dalam Dewan Negara hari ini.

Katanya bagi menjawab pertanyaan Senator Datuk Juhanis Abdul Aziz berkenaan tempoh masa proses permohonan di bawah Skim Bencana Kerja PERKESO yang berkaitan COVID-19.


Garis panduan di sekolah diperketat

KUALA LUMPUR, 22 Mac - Kementerian Pendidikan Malaysia (KPM) memperketatkan pelaksanaan garis panduan yang memberi penekanan kepada keselamatan serta kesihatan warga sekolah bagi menangani jangkitan COVID-19.Ini adalah berdasarkan situasi semasa serta nasihat yang diterima daripada Kementerian Kesihatan (KKM). "Ia menekankan beberapa aspek utama seperti seperti kehadiran warga sekolah yang bergejala, kebenaran masuk berdasarkan status MySejahtera, tanggungjawab guru di sekolah, pengurusan bilik guru, pengurusan murid di sekolah, pengurusan asrama, dewan makan asrama serta pengurusan kes positif di sekolah,"Selain itu, peranan ketua kelas, pengawas dan pembimbing rakan sebaya turut diperkasakan untuk sama-sama memantau rakan-rakan yang bergejala," kata Timbalan Timbalan Menteri Pendidikan II Datuk Mohamad Alamin di sini.

(Alamin menjawab menjawab soalan Senator Lim Hui Ying di Dewan Negara/FOTO PARLIMEN)

Dalam perkembangan lain, Datuk Mohamad Alamin turut meminta Guru Kaunseling, Guru Pembimbing dan Persatuan Ibu Bapa dan Guru (PIBG) dalam mengatasi tekanan dan permasalahan mental yang berlaku dalam kalangan pelajar di sekolah.

Ia bertujuan meningkatkan keyakinan murid terutamanya ketika berdepan pembelajaran secara pengajaran dan pembelajaran di rumah (PdPR).


Guna budi bicara sebelum kompaun peniaga kecil di kawasan bandar

SHAH ALAM, 22 Mac- Pihak Berkuasa Tempatan (PBT) perlu memberi kelonggaran dan tidak mengenakan kompaun kepada peniaga kecil yang berniaga di lokasi tertentu di kawasan bandar buat masa ini.Menteri Pembangunan Usahawan dan Koperasi, Tan Sri Noh Omar memohon supaya PBT menggunakan budi bicara sebelum mengenakan sebarang tindakan.Jelas beliau, ramai peniaga yang sedang berusaha memulihkan kembali perniagaan dan memastikan kelangsungan hidup dalam keadaan sukar ketika ini."Berilah peluang kepada mereka, memadai dengan hanya nasihat, beri bimbingan dan jangan terus ambil tindakan.Benar, sesiapa yang langgar undang-undang boleh diambil tindakan, tetapi kadangkala kita harus guna budi bicara," katanya dalam sidang media Majlis Penyerahan Bantuan Banjir Usahawan Keluarga Malaysia kepada Sahabat Usahawan Amanah Ikhtiar (AIM) di sini.

Pada majlis berkenaan 2,356 Sahabat Usahawan AIM terdiri daripada usahawan informal menerima geran khas RM3,000 setiap seorang.


Pemeriksaan kesihatan OKT melalui pengamal perubatan swasta disediakan - KDN

KUALA LUMPUR, 22 Mac- Pemeriksaan kesihatan Orang Kena Tahan (OKT) oleh pengamal perubatan swasta disediakan bagi membantu kekurangan pegawai perubatan kerajaan sedia ada.

Ini bakal membantu memastikan lebih 200,000 OKT berada dalam kedaan sihat dan mengurangkan kes kematian dalam tahanan.  Menjawab soalan yang dikemukakan Senator Datuk Bobbey Suan, Timbalan Menteri Dalam Negeri I, Datuk Seri Dr Ismail Mohamed Said berkata, pemasangan kamera litar tertutup (CCTV) di 684 lokap balai polis sedang dilaksanakan bagi mengawasi OKT selain mengelakkan perkara tidak diingini berlaku dalam lokap.  "Kementerian Dalam Negeri (KDN) melalui Polis Diraja Malaysia (PDRM) mengambil berat tentang hak asasi tahanan di semua lokap PDRM di seluruh negara. Ini termasuk usaha mengatasi kes tahanan mati semasa dibawah pengawasan PDRM," kata Dr Ismail Said menjawab soalan Senator Bobbey Suan di parlimen hari ini.

Beliau menambah, mulai tahun ini semua kes kematian dalam tahanan polis disiasat oleh Unit Siasatan Kematian Dalam Tahanan (USJKT) dan Jabatan Integriti dan Pematuhan Standard (JIPS) Bukit Aman dan tidak lagi disiasat oleh pegawai penyiasat bagi memastikan ketulusan siasatan.Ia juga bagi memberi keadilan kepada keluarga mangsa.


RM367,200 untuk Majlis Ihya' Ramadan UUM

SINTOK, 22 Mac: Sebanyak RM367,200 dijangka akan dibelanjakan untuk sambutan Ihya’ Ramadan yang dianjurkan Pusat Islam Universiti Utara Malaysia (UUM) bagi tahun ini.Naib Canselornya Profesor Dr Haim Hilman Abdullah berkata, peruntukan itu akan digunakan untuk penyediaan jamuan berbuka puasa dan moreh pada setiap hari kepada lebih 1,300 mahasiswa dan jemaah di Masjid Sultan Badlishah, Masjid Imam As-Syafie Bukit Kachi dan Surau Inapan Siswa (Inasis) Yasayan al-Bukhari dan Muamalat.“ Saya berharap semua pihak dapat menggerakkan kempen ini bagi tujuan sumbangan Ihya’ Ramadan kerana amalan yang dilakukan pada bulan Ramadan ini, sekecil apapun amalan itu akan mendapatkan pahala yang akan dilipatgandakan. Terutama memberi makanan dan minum kepada mereka yang berpuasa,” kata Dr Haim di sini.

(Dr Haim berucap pada Majlis Pelancaran Sambutan Ihya’ Ramadan 1443H, Peringkat Universiti 2022)

Beliau berharap sumbangan itu nanti dapat memberi kegembiraan terutama kepada mahasiswa yang telah kembali ke kampus setelah dua tahun menghadapi Perintah Kawalan Pergerakan (PKP) bagi tujuan mencegah penularan COVID-19.Pada majlis itu beliau turut mengumumkan pihak universiti menyumbangkan sebanyak RM20,000.Pusat Pengajian, Jabatan, Inapan Siswa, Persatuan kakitangan, Majlis Profesor, Pusat Alumni, Persatuan Alumni dan anak syarikat universiti boleh mengerakkan kutipan dan sumbangan untuk menjayakan program ini terutama dalam bulan Ramadan.Bagi mereka yang ingin menjayakan program ini pihak Pusat Islam menganggarkan RM10 untuk seorang dan sumbangan atau dana boleh disalurkan terus ke akaun Bank Islam 0209-3010-0000-10 (Dana Ramadan) atas nama Universiti Utara Malaysia.Maklumat lanjut, boleh layari laman web http://giving.uum.edu.my/index.php/Community-Project yang telah dibangunkan dengan kerjasama Bahagian Zakat Wakaf dan Endowmen BZWE di bawah Business Strategic and Development (BSD), Pusat Inovasi dan Pengkomersialan (ICC), UUM information Technology (UUMIT), Bendahari dan Pusat Islam UUM sempena Ihya’ Ramadan.


PJPN kepada anggota, bekas dan pesara polis yang bertugas pada zaman darurat

SEREMBAN, 22 Mac - Seramai 45,402 anggota, bekas dan pesara polis yang bertugas pada zaman darurat mendapat penghargaan apabila mereka diiktiraf sebagai penerima Pingat Jasa Pahlawan Negara (PJPN).Menurut Pengarah Jabatan Pengurusan Bukit Aman Datuk Zaini Jass, daripada jumlah itu seramai 12,961 orang masih berkhidmat, manakala 13,530 merupakan pesara. Setakat ini empat negeri telah selesai mengadakan majlis pemberian pingat iaitu kontinjen Negeri Sembilan, Kedah, Pulau Pinang dan Kuala Lumpur.  "Yang pertama yang berkhidmat 17 Jun 1968 hingga 2 Disember 1959 di Semenanjung Tanah Melayu, kedua 1962 hingga 17 Oktober 1990 bagi negeri Sabah dan Sarawak, serta kategori ketiga daripada 12 Julai 1948 hingga era darurat 31 Julai 1960 untuk Persektuan Tanah Melayu," kata Zaini.

(Zaini ditemui pada Majlis Istiadat Penganugerahan PJPN Peringkat Kontinjen Negeri di Seremban)

Turut hadir Ketua Polis Negeri Sembilan, Datuk Mohamad Mat Yusop.

Penganugerahan tersebut tidak mengira pangkat dengan Deputi Superitendan merupakan kategori tertinggi.Di Negeri Sembilan penerima PJPN yang masih berkhidmat terdiri daripada seorang pegawai Asisten Superitendan, Sub Inspektor (6), Sarjan Mejar (15), Sarjan (56) dan Koperal (21)"Dulu lain tetapi sekarang lain cabarannya. Sekarang ini lagi berat berbanding dahulu. (Bertugas) di hutan kami tak kisah, tetapi yang di pekan di bandar adan banyak masalah akan hadapi," kata Sharudin yang berkhidmat pada tahun 1969 hingga 1996. "Saya rasa banggalah, kerana PDRM memberi satu pingat penghargaan kepada anggota setelah sekian lama berkhidmat mencurah bakti untuk negara," kata Sarjan Lee Bee yang berkhidmat dari tahun 1989 hingga kini."Saya memang nak pingat ini sebab saya berkhidmat daripada tahun 1977 hingga 2018. Saya telah mengalami zaman darurat zaman komunis dan sebab itu saya rasa saya berhak untuk menerima pingat ini," kata Bahava Singam.


Nasib penduduk yang dilanda ribut terima perhatian ramai

PENDANG, 22 Mac- Musibah yang menimpa penduduk di Felda Sungai Tiang, Pendang, Kedah yang dilanda ribut baru-baru ini terus mendapat perhatian pelbagai pihak.  Tidak terkecuali, Pusat Khidmat Masyarakat DUN Sungai Tiang yang menghulurkan sumbangan termasuk pek makanan kepada penduduk terlibat. Exco Kerajaan Negeri merangkap ADUN Sungai Tiang, Dato’ Suraya Yaacob berkata bantuan tersebut diagihkan kepada semua penduduk yang terlibat di rumah masing-masing. "Sebelum ini bantuan awal telahpun disalurkan dari semasa ke semasa kepada penduduk yang terjejas. Saya berharap pihak berkaitan dapat menyalurkan bantuan segera bagi membaik pulih rumah penduduk khususnya yang mengalami kerosakan teruk dan tidak mampu dibaik pulih sendiri," kata Suraya Yaacob kepada pemberita RTM.

(Exco Kerajaan Negeri merangkap ADUN Sungai Tiang, Dato’ Suraya Yaacob turun padang memberi sumbangan kepada penduduk terjejas)

Kejadian ribut dan hujan lebat yang berlaku pada petang Sabtu lalu menyebabkan 91 buah rumah terjejas melibatkan anggaran nilai kerosakan melebihi RM234,000. 19 rumah mengalami kerosakan teruk melibatkan nilai kerosakan antara RM5,000 hingga RM15,000 manakala 34 rumah melibatkan nilai kerosakan berjumlah RM2,500 dan 38 rumah melibatkan nilai kerosakan berjumlah RM500.  Selain rumah penduduk, balai polis, sekolah, pejabat pos, klinik kesihatan, pusat kokurikulum dan masjid turut mengalami kerosakan dalam kejadian tersebut.


Imigresen sedia 970,000 buku pasport untuk pembaharuan

(Ketua Pengarah Imigresen, Datuk Khairul Dzaimee Daud)

KUALA LUMPUR, 22 Mac- Jabatan Imigresen Malaysia telah bersedia untuk pembukaan semula sempadan negara pada 1 April ini terutama dalam menerima kemasukan pelancong asing.Ketua Pengarahnya Datuk Seri Khairul Dzaimee Daud berkata, pihaknya juga telah menyediakan sebanyak 970,000 buku pasport bagi tujuan pembaharuan Pasport Malaysia Antarabangsa.Menurut beliau, jumlah itu dijangka mencukupi sehingga Julai depan bagi kegunaan rakyat negara ini yang ingin memperbaharui pasport mereka untuk keluar negara.Selain itu, semua sistem laluan automatif telah diaktifkan dan pegawai di pintu masuk antarabangsa yang sebelum ini dihantar ke depot-depot sementara yang dibuka sepanjang tempoh pandemik, dipanggil semula.“Di dalam stok imigresen sekarang ini, kami mempunyai sebanyak 970,000 bilangan buku pasport yang mana jumlah ini dijangka mencukupi sehingga Julai tahun ini dan selepas itu barulah pihak kami akan menambah semula stok buku pasport."Bilangan unjuran ini dibuat berdasarkan kepada jumlah statistik pembaharuan pasport dalam negara kita sebelum berlakunya pandemik COVID-19, dan pada ketika itu, jumlah rakyat kita yang memohon dan memperbaharui pasport mereka setiap tahun adalah antara 2.3 hingga 2.5 juta setahun,” katanya dalam program Bicara Naratif yang disiarkan secara langsung di saluran TV1 Radio Televisyen Malaysia (RTM).Sementara itu, bagi mengatasi masalah kesesakan di pintu keluar-masuk antarabangsa sempena bulan Ramadan dan musim mengerjakan ibadah umrah bermula April ini, Khairul Dzaimee berkata pihaknya akan menggalakkan para jemaah menggunakan sistem laluan automatik daripada kaunter manual.

(Malaysia membenarkan rakyat dan pelancong asing memasuki negara bermula 1 April ini, selepas pintu masuk sempadan negara ditutup sejak Mac 2020bagi menangani pandemik COVID-19/FOTO FAIL)

"Bagi mengatasi masalah kesesakan di pintu keluar-masuk antarabangsa sempena bulan Ramadan dan musim mengerjakan ibadah umrah bermula April ini, kita menggalakkan para jemaah menggunakan sistem laluan automatik daripada kaunter manual.“Ia bagi membolehkan urusan keluar masuk negara berjalan dengan lancar. Selain itu, strategi lain yang akan digunakan ialah kami akan membuka kaunter khas bagi jemaah yang tidak berupaya menggunakan ‘autogate’,” katanya.Jelasnya lagi pihaknya menjangkakan peningkatan pelancong asing memasuki negara dan akan mengetatkan kawalan kemasukan menggunakan pas lawatan sosial, bagi memastikan tidak berlaku salah guna serta masalah tinggal lebih tempoh.Pelancong harus mengemukakan bukti mereka mempunyai tempat tinggal di Malaysia, wang sara diri mencukupi, dan hanya untuk melancong dengan mempunyai jadual perjalanan.


Loji rawatan kumbahan terbesar di Melaka beri manfaat 140,000 penduduk sekitar

BATU BERENDAM, 21 Mac- Kementerian Alam Sekitar dan Air (KASA) memperuntukkan hampir RM111 juta untuk Projek Loji Rawatan Kumbahan Serantau yang merupakan loji rawatan kumbahan terbesar di Melaka.  Menterinya, Datuk Seri Tuan Ibrahim Tuan Man berkata, loji menggunakan teknologi rawatan 'Extended Aeration' (EA) berkenaan mampu merawat sisa kumbahan sehingga 126,000 meter padu sehari. "Ini adalah loji ketiga kita bina di Melaka dan loji Batu Berendam ini adalah yang terbesar dan boleh memberi manfaat kepada 140,000 penduduk sekitar Batu Berendam untuk mendapat akses perkhidmatan pembetungan yang moden dan berkauliti," katanya selepas majlis perasmian dan penyerahan projek berkenaan di sini.

(Menteri KASA, Datuk Seri Tuan Ibrahim Tuan Man)

Tambah beliau, dengan pengoperasian loji tersebut, loji-loji kecil melibatkan 61 loji awam dan sistem pembetungan di 10 premis kerajaan akan ditamatkan secara berperingkat.  Sementara itu, KASA turut mencadangkan sistem bil bersepadu antara Syarikat Air Melaka Berhad (SAMB) bersama Indah Water Konsortium Sdn Bhd (IWK) yang menggabungkan pembayaran utiliti air dan pembentungan di Melaka selepas melihat keberkesanan pelaksanaannya di Terengganu dan Labuan.


Dua Ahli Dewan Negara angkat sumpah hari ini

KUALA LUMPUR, 21 Mac - Ahli Lembaga Pengarah Pharmaniaga Berhad, Datuk Dr Azhar Ahmad dan Ketua Pegawai Eksekutif Perbadanan Kemajuan Tanah Adat Melaka, Datuk Mohd Ridhwan Mohd Ali mengangkat sumpah jawatan Ahli Dewan Negara di hadapan Yang Dipertua Dewan Negara, Tan Sri Dr Rais Yatim.Mereka merupakan lantikan baharu Yang di-Pertuan Agong berkuat kuasa hingga 20 Mac 2025.Tan Sri Dr Rais ketika berucap mengalu-alukan pelantikan dua Ahli Dewan Negara ini mengingatkan mereka supaya menggalas tanggungjawab sebaik mungkin dan menunaikan segala sumpah yang dilafazkan dengan penuh amanah kerana Dewan Negara ketika ini sedang melalui fasa transformasi.“Zaman Ahli Dewan Negara seperti dahulu harus dikikis dan Ahli Dewan Negara yang baharu perlu jadikan sebagai realiti dan senarai tugas telah diberikan dan diharapkan Ahli Yang Berhormat menggunakan kepakaran masing-masing untuk menjuarai apa-apa juga bidang yang terpalit dengan tugasan tersebut.“Tugas dan khidmat kita tidak berakhir pada bunyi loceng Parlimen sebaliknya khidmat kita lantas terus di lapangan rakyat sama ada di kampung dan pekan, di bandar dan luar bandar,” katanya.

Rais turut menekankan supaya Ahli Dewan Negara tidak membaca teks perbahasan secara keseluruhannya sebaliknya berbahas mengikut lunas di Parlimen mengikut Peraturan Mesyuarat 36.Katanya, setiap Ahli Dewan Negara perlu mematuhi serta melunaskan tanggungjawab sebagai Senator sebaiknya kerana hasil kerja setiap daripada mereka akan dinilai dan diukur oleh rakyat.


Jemaah di Perlis dibenar imarah masjid tanpa terikat status vaksinasi berkuat kuasa 1 April

ARAU, 21 Mac- Berkuat kuasa waktu subuh 1 April, semua jemaah termasuk kanak-kanak dibenar hadir menunaikan solat serta menyertai aktiviti pengimarahan masjid dan surau di seluruh Perlis tanpa terikat dengan status vaksinasi.Titah Raja Muda Perlis, Tuanku Syed Faizuddin Putra Jamalullail, kebenaraan berkenaan setelah mendapat perkenan Raja Perlis, Tuanku Syed Sirajuddin Jamalullail susulan negara memasuki fasa Peralihan Endemik.Titah baginda, jemaah yang hadir juga dibenar menunaikan solat berjemaah dengan merapatkan saf masing-masing tanpa penjarakan fizikal."Semua aktiviti pengimarahan masjid dibenarkan seperti kuliah dan ceramah termasuk perkahwinan, jamuan, gotong-royong, majlis berbuka puasa dan iktikaf," titah baginda menerusi satu kenyataan.

(Raja Perlis dan Raja Muda Perlis berbincang mengenai SOP terkini pengimarahan masjid dan surau bersama mufti dan CEO MAIPs)

Sebagai langkah kawalan, kebenaran khas untuk solat Jumaat kepada surau institusi pendidikan masih diteruskan sehingga satu tempoh tertakluk kepada kebenaran Jabatan Hal Ehwal Agama Islam Perlis."Disebalik kebenaran diberikan ini, pematuhan terhadap SOP kesihatan dan keselamatan yang berkuat kuasa tetap menjadi keutamaan," titah baginda lagi.Tuanku Syed Faizuddin turut berharap fasa endemik yang bakal ditempuh nanti menjadi satu permulaan baharu kepada umat Islam sebagai normalisasi pasca penularan COVID-19.


Khairy zahir penghargaan pemisahan kembar siam pramatang

KUALA LUMPUR, 21 Mac - Menteri Kesihatan Khairy Jamaluddin menzahirkan penghargaan kepada pasukan kepada pasukan pembedahan Hospital Tunku Azizah (HTA), atas kejayaan pemisahan pasangan kembar siam pramatang, Daelan Hope Marshall dan Daevyn Hope Marshall pada 19 Mac lalu.Khairy mengucapkan tahniah kepada pakar-pakar pembedahan yang diketuai Pakar Perunding Pembedahan Kanak-Kanak HTA Datuk Dr Zakaria Zahari, pakar-pakar bius dan kesemua jururawat serta pembantu perubatan yang terlibat, dalam pembedahan selama 66 minit itu.“Ini merupakan pembedahan kembar siam ketiga yang telah berjaya dilaksanakan oleh HTA sejak ia dibuka,” menurut catatan Khairy di Facebook.Khairy turut mengucapkan tahniah kepada ibu bapa bayi tersebut, Deborah Anne M. Vincent Paul serta David Marshall, atas kelahiran pasangan kembar berkenaan.Terdahulu, Khairy diiringi Ketua Pengarah Kesihatan Tan Sri Dr Noor Hisham Abdullah, melawat Daelan dan Daevyn serta ibu bapa mereka di HTA dan turut berkongsi gambar lawatan tersebut.

Pembedahan pasangan kembar berkenaan dilaksanakan dengan jayanya membabitkan 13 doktor pakar termasuk enam pakar bedah kanak-kanak dari seluruh negara, berserta hampir 20 jururawat dan staf dewan bedah kanak-kanak.Akibat komplikasi ‘extrauterine twin to twin transfusion’, pakar-pakar HTA dan HRPB memutuskan supaya kedua-dua bayi itu dipisahkan pada usia 17 hari.Bayi kembar itu dilahirkan di Hospital Raja Permaisuri Bainun (HRPB), Ipoh pada usia 33 minggu kandungan, sebelum kes dirujuk kepada HTA.Semalam HTA melakar sejarah apabila pasangan kembar siam pramatang seberat 2.7 kilogram (kg), yang pertama di Malaysia berjaya dipisahkan.Dr Zakaria yang mengetuai pembedahan semalam berkata, pasangan kembar siam jenis Omphalophagus itu berjaya dipisahkan dalam masa 66 minit tanpa komplikasi utama dan didapati berkongsi bahagian hati, manakala organ lain didapati normal.


KPM pantau sesi persekolahan sebelum buat keputusan mansuh penggiliran

IPOH, 21 Mac- Kementerian Pendidikan (KPM) tidak boleh menetapkan kadar vaksinasi kanak-kanak berusia lima hingga 11 tahun sebagai penanda aras untuk memansuhkan sistem penggiliran di sekolah rendah yang mempunyai jumlah murid melebihi 600 orang.  Menterinya, Datuk Dr. Radzi Jidin berkata, kadar peratusan vaksinasi golongan itu di seluruh negara ketika ini agak rendah iaitu sekitar 35 peratus.  Jelas beliau, pihaknya akan terus memantau sesi persekolahan yang bermula hari ini sebelum memansuhkan sistem penggiliran. "Kita tidak boleh menunggu kadar vaksinasi atau menetapkan nilai ambang kadar vaksinasi ini sebelum mereka dipanggil balik tanpa penggiliran.Ini kerana jumlah peratusan kadar vaksinasi itu masih rendah, sebab tu kita akan pantau sesi persekolahan yang berlansung mulai hari ini untuk satu tempoh, dan kita akan panggil murid-murid di sekolah yang mana jumlah murid melebihi 600 orang ini untuk turut hadir tanpa penggiliran apabila masanya sesuai," katanya selepas mengadakan lawatan di Sekolah Kebangsaan Syed Idrus Kampung Ulu Kuang di sini.

Tambah beliau KPM sentiasa bekerjasama dengan Kementerian Kesihatan (KKM) dan berbincang mengenai pendekatan paling sesuai untuk meningkatkan kadar vaksinasi kanak-kanak dalam negara.


Derita seorang ibu hidap kanser otak tahap tiga

SUNGAI PETANI, 21 MAC - Berat mata memandang, berat lagi bahu yang memikul. Itulah kisah sedih yang dialami oleh Nur Assila Mat Isa, 33 tahun terpaksa akur dengan kehidupannya selepas disahkan menghidap kanser otak tahap tiga pada Januari lalu.Disifatkan sebagai seorang yang sentiasa ceria dan mesra dengan sesiapa sahaja, perwatakan Nur Assila berubah sekelip mata.Nur Assila turut disahkan menderita jangkitan kuman pada paru-paru selain bahagian belakang pinggulnya terpaksa dibedah bagi membuang kuman yang merebak.Dia juga ibu kepada dua orang anak lelaki dan perempuan masing-masing berusia 5 dan 9 tahun, kini hanya mampu terlantar di atas katil di rumah ibu mentuanya di Kampung Pantai Prai, Padang Serai daerah Kuala Muda.Ibu mentuanya, Sabariah Ali Musa, 59, berkata, menantunya itu sebelum ini tinggal di Kem Kemunting, Taiping, Perak bersama suami, Azril Nizam Azhar, 33 tahun yang bekerja sebagai anggota tentera.Namun sejak disahkan menghidap kanser otak tahap tiga, Nur Assila dibawa pulang ke rumahnya untuk menjalani rawatan lanjut bagi memudahkan penjagaan rapi oleh ahli keluarganya.Selepas menjalani pembedahan membuang tempurung dibahagian kepala pada awal Januari lalu, Nur Assila kini menjalani proses pembedahan kecil bagi mencuci bahagian pinggul setiap hari oleh doktor pakar dari pusat perubatan swasta."Masa hari kejadian, Nur Assila terlampau sakit kepala sehingga dia meronta-ronta, bukan itu sahaja, dia turut muntah banyak."Kami bawa dia ke unit kecemasan di Hospital Taiping, kemudian pegawai perubatan bawa dia ke Hospital Ipoh untuk pembedahan kepala. Sebab hospital nak tahu sama ada dia ada ketumbuhan cyst atau kanser."Selepas menunggu keputusan selama dua minggu, kemudian doktor sahkan dia kanser tahap tiga."Doktor bedah Hospital Ipoh memutuskan untuk menyimpan sebahagian tempurung kepalanya di dalam abdomen dia," kata ibu mentua Nur Assila kepada RTM di sini hari ini.Ibu mentuanya berkata, kos pembedahan mencecah sehingga RM20,000 dan mereka akui tidak mampu menanggung kos perubatan tersebut.

Prihatin dengan nasib yang menimpa Nur Assila, Pegawai Khas Ahli Dewan Undangan Negeri, ADUN Sidam, Firdaus Yusoff turut menghulurkan sumbangan wang tunai, lampin pakai buang dewasa dan susu formula untuk kegunaan harian Nur Assila.Beliau berkata, Jabatan Kebajikan Masyarakat, (JKM) telah meluluskan bantuan bulanan bagi meringankan beban yang dialami oleh keluarga berkenaan.“Kita juga turut mengalu-alukan kepada pihak luar, individu atau mana-mana pertubuhan, persatuan yang mungkin ada kemampuan dan berniat untuk membantu pesakit boleh terus berhubung dengan waris beliau (Nur Assila)," katanya kepada RTM selepas melawat Nur Assila.Orang ramai yang bersimpati dan ingin menghulurkan sumbangan boleh menyalurkan menerusi akaun Bank Islam milik Salfariza Azhar bernombor 0704 3026 9367 25 atau menghubungi Salfariza ditalian 011-73740809.


JAS Perak siasat bau busuk di sekitar kawasan Simpang Pulai - MB Perak

IPOH, 21 Mac- Jabatan Alam Sekitar (JAS) Perak sedang menjalankan siasatan berhubung bau busuk dipercayai bahan kimia yang dikatakan berlaku di sekitar kawasan Simpang Pulai di Ipoh.  Menteri Besar Perak, Datuk Seri Saarani Mohamad berkata isu berkenaan telah dikemuka dalam mesyuarat EXCO baru-baru ini dan JAS Perak masih belum menghantar laporan penuh berhubung perkara tersebut.  "Kita dah dimaklumkan dalam mesyuarat EXCO oleh yang berhormat Ustaz Akma, perkara ini dalam pengetahuan dia dan telah pun dimaklumkan kepada Jabatan Alam Sekitar."Maka, saya fikir mereka sedang menyiasat, kita tak pasti punca bau ini dan kalau kita biasa mengesan bau ini, siang dan malam dia berbeza. Jadi kita mungkin boleh kesan berdasarkan itu harapnya JAS dapat beri maklumat pada kita," kata Saarani kepada pemberita selepas merasmikan Mesyuarat Agung Tahunan Kali Ke-45 Pertubuhan Peladang Negeri Perak, di sini.

(Menteri Besar Perak, Datuk Seri Saarani Mohamad menyampaikan sijil penghargaan kepada penerima pada Mesyuarat Agung Tahunan Kali Ke-45 Pertubuhan Peladang Negeri Perak)

Isu berkenaan didedahkan Ahli Dewan Undangan Negeri (ADUN) Simpang Pulai, Tan Kar Hing ketika membuat rondaan di sekitar Simpang Pulai, Taman Botani, Taman Muda dan Kampung Sengat, terdapat bau busuk jenis kimia yang memedihkan mata dan menyesakkan nafas.  Bau busuk berkenaan dilaporkan sangat kuat di sepanjang Jalan Lahat-Simpang Pulai.


Wanita warga emas terjebak 'love scam', catat kerugian bernilai RM3.9 juta

GEORGE TOWN, 21 Mac- Wanita warga emas kerugian RM3.9 juta selepas terpedaya dengan sindiket 'Love Scam'.Mangsa didapati berkenalan dengan seorang lelaki melalui aplikasi Instagram sebelum melanjutkan hubungan menerusi WhatsApp.  Menurut Ketua Polis Pulau Pinang, Datuk Mohd Shuhaily Mohd Zain berkata suspek yang mengakui sebagai warga Korea mendakwa bekerja di pelantar minyak dan turut berkongsi videonya ke tempat kerja bagi meyakinkan mangsa.Transaksi pemindahan wang berlaku selepas suspek mendakwa menerima satu projek baharu serta memerlukan wang termasuk berjanji akan membayarnya semula apabila projek berjaya.Mangsa kemudian melakukan 184 transaksi kepada suspek melibatkan 19 akaun bank sehingga mencecah RM3.9 juta. "Dia kenal tak lama dalam tempoh 4 bulan, Disember tahun lepas dia mula berkenalan. Beliau dah 63 tahun, tidak lagi bekerja. Wang yang beliau ada adalah wang hasil simpanan mendiang suaminya," kata Mohd Shuhaily kepada pemberita RTM dalam satu sidang media.

(Ketua Polis Pulau Pinang, Datuk Mohd Shuhaily Mohd Zain dalam sidang media menjelaskan perkara itu)

Mangsa menyedari tertipu selepas melihat foto suspek yang mencurigakan di internet malah gagal menghubungi suspek kerana taliannya disekat.  Kes disiasat mengikut Seksyen 420 Kanun Keseksaan.


27 orang pengamal media jadi kumpulan rintis bagi perlindungan SKSPS - PERKESO

PENDANG, 21 Mac- 27 orang pengamal media sambilan di utara menjadi kumpulan perintis mendapat perlindungan Pertubuhan Keselamatan Sosial (PERKESO) di bawah Skim Keselamatan Sosial Pekerjaan Sendiri (SKSPS) selama setahun.  Pengamal media dari pelbagai organisasi itu mendapat caruman padanan percuma sebanyak 20 peratus yang ditanggung sepenuhnya oleh Timbalan Menteri Sumber Manusia, Datuk Awang Hashim manakala baki 80 peratus insentif, adalah ditanggung kerajaan yang diberi kepada semua pencarum. Menerusi inisiatif asal, pencarum hanya perlu membayar 20 peratus atau RM46.60 daripada keseluruhan caruman bernilai RM232.80 dan 80 peratus lagi atau RM186.20 akan ditanggung kerajaan membabitkan perlindungan selama setahun. "Saya telah bersetuju untuk memberi perlindungan insurans PERKESO kepada semua wartawan kawasan utara dengan 80 peratus, kerajaaan beri satu tajaan perlindungan insurans 20 peratus lagi kepada para wartawan.""Jadi wartawan tak payah keluar 20 peratus dalam perlindungan SKSPS yang mana ia beri perlindungan kepada mereka yang terdedah kepada risiko kemalangan," kata Awang Hashim kepada RTM.

(Timbalan Menteri Sumber Manusia, Datuk Awang Hashim bersama rakan media wilayah utara pada sebuah majisdi Hotel Raia, Alor Setar semalam/FBMENTERI)

Dalam pada itu di Program PERKESO bersama pengamal media utara di Alor Setar, Datuk Awang yang juga Ahli Parlimen Pendang berkata pengamal media dalam negara terutama wartawan sambilan disaran untuk mendaftar dan mencarum dengan PERKESO di bawah SKSPS.Ia bagi membolehkan pencarum mendapat manfaat perlindungan antaranya faedah perubatan, faedah hilang upaya sementara dan faedah hilang upaya kekal. Turut Hadir, Pengerusi Jawatankuasa Penerangan, Komunikasi dan Multimedia, Perdagangan dalam Negeri dan Hal Ehwal Pengguna, Romani Wan Salin serta Pengarah PERKESO Kedah, Mohamad Haron Othman.


2.7 juta orang murid hadir pada hari pertama bagi sesi persekolahan 2022/2023 - KPM

IPOH, 21 Mac- Kira-kira 2.7 juta orang murid hadir pada hari pertama sesi persekolahan penggal satu kalendar 2022/2023 hari ini.  Menteri Kanan Pendidikan, Datuk Dr Radzi Jidin berkata daripada jumlah itu seramai 442,828 orang terdiri daripada murid tahun satu.  Menurut beliau pembukaan sekolah hari ini juga turut melibatkan 30,853 orang pelajar sekolah vokasional tahun 2, 3 dan 4 seluruh negara. "Sekitar 2.6 juta orang murid yang hadir secara bersemuka di sekolah-sekolah seluruh negara khususnya di sekolah rendah, untuk sekolah menengah ada sekitar 30,000 orang murid sekolah menengah iaitu di KV yang hadir ke sekolah pada hari ini. "Jika kita lihat kehadiran di sekolah-sekolah khususnya dalam kalangan murid tahu satu cukup baik. Sebanyak 7,778 sekolah kebangsaan dan 87 buah kolej vokasional beroperasi hari ini," kata Radzi Jidin kepada pemberita RTM selepas mengadakan lawatan di Sekolah Kebangsaan Syed Idrus, Kampung Ulu Kuang, di sini.  Terdahulu beliau juga sempat meninjau enam buah sekolah lain antaranya Sekolah Pakatan Jaya dan Sekolah Seri Tanjung di Ulu Kinta.

(Menteri Kanan Pendidikan, Datuk Dr Radzi Jidin sempat meluangkan masa bersama murid-murid di sekolah dalam tinjauannya ke enam buah sekolah pagi tadi)

Sementara itu, perincian berhubung laporan guru bersara awal disebabkan COVID-19 seperti yang tular di media sosial akan dikemukakan Kementerian Pendidikan (KPM) sejurus laporan lengkap diperoleh.Menteri Kanan Pendidikan, Datuk Dr Mohd Radzi Md Jidin berkata faktor utama guru-guru berkenaan memilih untuk bersara lebih awal hanya akan dapat dipastikan selepas laporan lengkap diterima.Jelas beliau, setakat ini pihaknya sedang mengumpul maklumat berkaitan isu tersebut.   "Jadi kita sedang susun data-data ini untuk kita perincikan sedikit lagi. Kita dah jelaskan jumlah dan sebagainya cuma perincian itu tentang sebab, punca dan ini akan kita lihat satu persatu dan guru yang pada umur macam mana, berapa lama dalam karier, yang membuat keputusan untuk bersara awal ni. Kita sedang perincikan satu persatu untuk kita lihat dengan lebih menyeluruh perkara ini," tambahnya.


JPA pantau pengambilan baharu segerakan pengisian jawatan

PUTRAJAYA, 21 Mac- Jabatan Perkhidmatan Awam (JPA) akan membuat pemantauan berterusan menerusi audit perjawatan bersama agensi untuk memastikan urusan pengambilan dapat dilaksanakan dengan segera bagi mengisi jawatan-jawatan yang telah diluluskan oleh agensi pusat. Ketua Pengarah Perkhidmatan Awam (KPPA), Datuk Seri Mohd. Shafiq Abdullah berkata, pengambilan khas Pegawai Perkhidmatan Pendidikan (PPP) merupakan salah satu contoh pendekatan segera yang responsif terhadap keperluan rakyat oleh kedua-dua agensi bagi memastikan ia diselesaikan dengan baik."Pada Jun 2021, JPA telah meluluskan permohonan Kementerian Pendidikan Malaysia (KPM) bagi urusan pengambilan khas sebanyak 18,702 Pegawai Perkhidmatan Pendidikan (PPP) secara 'one-off'. "Kelulusan segera kepada KPM untuk membolehkan pengambilan dibuat bagi menangani kekurangan guru di sekolah rendah dan sekolah menengah khususnya dalam mata pelajaran tertentu," katanya menerusi kenyataan media di sini. Menurutnya lagi, pada Disember tahun lalu JPA juga telah meluluskan permohonan kelonggaran syarat pukal skim perkhidmatan untuk pelantikan secara kontrak (Contract Of Service) bagi 4,266 calon guru kontrak di bawah urusan pengambilan 18, 702 PPP.

"Pelaksanaan segera ini menunjukkan komitmen Kerajaan dalam meningkatkan kecekapan sistem penyampaian menerusi pengisian jawatan secara optimum," ujarnya.

Mengenai kekosongan 11,111 perjawatan dalam pasukan Polis  Diraja Malaysia (PDRM), JPA berkata mekanisme penempatan dan latihan yang fleksibel serta mempunyai nilai tambah menerusi penggunaan teknologi dapat membantu kecekapan pengisian kekosongan perjawatan yang ada.

"Oleh itu, JPA akan membuat pemantauan berterusan menerusi audit perjawatan bersama agensi untuk memastikan urusan pengambilan dapat dilaksanakan dengan segera bagi mengisi jawatan-jawatan yang telah diluluskan oleh agensi pusat," menurut kenyataan itu lagi.

(Ketua Pengarah Perkhidmatan Awam, Datuk Seri Mohd. Shafiq Abdullah)

Pada Jumaat lalu, Pengarah Pengurusan Bukit Aman Datuk Zaini Jass dalam sidang media di Melaka memaklumkan terdapat 11,111 kekosongan perjawatan dalam PDRM hingga 31 Januari.


‘Perempuan itu’, stesen penyiaran harus peka sensitiviti agama

KUALA LUMPUR, 21 Mac- Stesen penyiaran, penerbit, penulis skrip dan para pelakon digesa supaya lebih cakna dalam pemilihan adegan-adegan drama agar tidak bertentangan dengan hukum syarak.

Ketua Pengarah Jabatan Kemajuan Islam Malaysia (Jakim), Datuk Hakimah Mohd Yusoff dalam satu kenyataan menegaskan, jabatan itu tidak akan berkompromi dengan isu-isu seumpama itu yang jelas memberi kesan kepada budaya dan amalan murni masyarakat. Beliau merujuk sedutan video adegan panas dalam drama 'Perempuan Itu' yang tular di media sosial.  "Jakim menentang keras penyiaran program seumpama ini yang jelas mempamerkan perbuatan-perbuatan dilarang oleh Islam dengan aksi dan adegan tidak bermoral.  Kenyataan sama turut menegaskan "drama seumpama ini tidak wajar disiarkan pada bila-bila masa apatah lagi pada bulan Ramadan." Jakim juga telah menyatakan pendirian kepada pihak Kementerian Komunikasi dan Multimedia, Kementerian Dalam Negeri dan Suruhanjaya Komunikasi dan Multimedia supaya tindakan tegas dan segera dapat diambil.

(Ketua Pengarah Jabatan Kemajuan Islam Malaysia, Datuk Hakimah Mohd Yusoff/Foto FB Jakim)

Terdahulu, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata pihak Jakim akan memanggil produksi drama Perempuan Itu termasuk pelakonnya Zul Ariffin serta Siti Hariesa berkait adegan 'panas' yang bercanggah dengan tuntutan agama dan budaya hidup masyarakat di negara ini.Jakim juga dinyatakan akan mengadakan pertemuan dengan Kementerian Komunikasi dan Multimedia (K-KOMM) bagi membincangkan perkara tersebut dengan lebih lanjut.


KPM bakal laksana ketetapan atasi masalah beg berat

KUALA LUMPUR, 21 Mac- Berdasarkan penelitian ke atas maklum balas yang diperoleh, isu beg berat adalah kritikal dalam kalangan murid sekolah rendah, khususnya murid Tahap 1, iaitu Tahun 1, Tahun 2 dan Tahun 3.Justeru, Kementerian Pendidikan akan melaksanakan beberapa ketetapan bagi mengatasi masalah berkenaan.Jelas Timbalan Menteri I, Datuk Dr Mah Hang Soon, antara yang akan dilaksanakan ialah penyediaan lokar, penyusunan semula jadual waktu, bilangan buku latihan termasuk buku aktiviti dan buku kerja, serta pelaksanaan buku teks digital."Pendekatan PdP, guru digalakkan menggunakan pendekatan PdP berpusatkan murid iaitu pembelajaran bertema, modular, pembelajaran berasaskan projek, simulasi amali (virtual lab) atau pembelajaran terbeza."Kerjasama dengan pihak Jabatan Kemajuan Agama Islam Malaysia (JAKIM) juga diadakan dari aspek penyelarasan baju seragam agar murid diberi kelonggaran untuk memakai uniform sekolah masing-masing semasa sesi persekolahan KAFA," kata Dr Mah.Sebelum ini, pihak kementerian telah menjalankan tiga kajian utama berkaitan beg berat. Hasil daripada kajian yang dilaksanakan, pihak kementerian telah mengambil pelbagai tindakan bagi menangani isu berkenaan seperti mengeluarkan Surat Pekeliling Ikhtisas Bil. 1/2000: Penggunaan Buku Kerja Di Sekolah Rendah dan Surat Siaran Panduan Menangani Isu Beg Berat Murid di Sekolah pada tahun 2018. Namun, perkara tersebut masih belum dapat ditangani sepenuhnya.Datuk Dr Mah Hang Soon menjawab pertanyaan ahli parlimen Pasir Mas, Ahmad Fadhli Shaari.

(Datuk Dr Mah Hang Soon menjawab pertanyaan ahli parlimen Pasir Mas, Ahmad Fadhli Shaari)


RM979.8 bilion hutang keseluruhan Kerajaan Persekutuan

KUALA LUMPUR, 21 Mac- Hutang keseluruhan Kerajaan Persekutuan sehingga akhir Disember 2021 berjumlah RM979.8 bilion atau 63.4% daripada Keluaran Dalam Negari Kasar (KDNK).

Timbalan Menteri Kewangan 1, Datuk Mohd Shahar Abdullah berkata manakala nisbah hutang statutori kerajaan Persekutuan, merangkumi instrumen Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB) mencatatkan 59.7 peratus daripada KDNK. Tambahnya, KDNK terus mencatat pertumbuhan positif sebanyak 2.6% pada Disember selepas pertumbuhan memberangsangkan 5.4% dicatat pada November dan 2.7% pada Oktober tahun lalu. Secara keseluruhan, KDNK pada 2021 kembali mencatat pertumbuhan sebanyak 3.1% berbanding penguncupan 5.6% pada tahun 2020."Pemulihan ekonomi pada tahun 2021 dijangka terus menyokong KDNK negara ke arah kembali mencapai paras prapandemik. Di samping itu, pertumbuhan akan dipacu terutamanya oleh langkah di bawah Bajet 2022 yang masih bersifat mengembang, normalisasi dalam aktiviti ekonomi dan sosial berikutan kadar vaksinasi yang tinggi, penyambungan semula projek infrastruktur dengan kesan pengganda yang tinggi serta permintaan luar yang kukuh terutamanya daripada rakan dagang utama," katanya di Dewan Rakyat ketika menjawab pertanyaan ahli parlimen Pontian, Datuk Ahmad Maslan berhubung keadaan fiskal negara.

(Datuk Mohd Shahar Abdullah yang juga Ahli Parlimen Paya Besar ketika sesi Soal Jawab Lisan hari ini)

Tambahnya buat masa ini kerajaan masih mengekalkan unjuran pertumbuhan ekonomi negara bagi tahun 2022 di antara 5.5% dan 6.5%. Unjuran itu selari dengan unjuran terkini Tabung Kewangan Antarabangsa (IMF) dan Bank Dunia; masing-masing pada 5.7% dan 5.8%.Dari sudut fiskal, bagi tahun 2021, kerajaan telah menyemak semula anggaran defisit fiskal daripada 5.4% kepada 6.5% peratus berbanding KDNK berikutan penularan varian baharu COVID-19, pelaksanaan semula Perintah Kawalan Pergerakan dan penyediaan pakej bantuan dan rangsangan ekonomi tambahan untuk meringankan beban rakyat dan perniagaan. Bagaimanapun, berikutan prestasi kutipan hasil pada suku keempat yang lebih baik susulan pembukaan semula ekonomi, defisit fiskal 2021 telah mencatat 6.4% kepada KDNK. Bagi tahun 2022, kerajaan menyasarkan defisit fiskal lebih rendah pada paras 6%.


KPM hadkan penggunaan dua buku latihan sahaja bagi setiap mata pelajaran

IPOH, 21 Mac- Kementerian Pendidikan akan mengehadkan penggunaan dua buku latihan bagi setiap mata pelajaran.

Memaklumkan perkara itu, Menteri Kanannya, Datuk Dr Mohd Radzi Md Jidin berkata ia antara solusi yang digunakan kementerian bagi mengatasi isu beg sekolah berat dalam kalangan pelajar.

Mengulas lanjut beliau berkata KPM juga akan melakukan semakan kurikulum sekolah rendah bagi mengurangkan bilangan mata pelajaran dan isi kandungan bagi setiap mata pelajaran.  "Sebab itu apabila kita umumkan tempoh hari, kita tetapkan kepada dua maknanya untuk setiap mata pelajaran murid perlu beli dua sahaja.Ia lebih daripada mencukupi.""Pendekatan kita adalah untuk mengurangkan bukan saja berat tetapi juga mengurangkan tekanan kepada ibu bapa kita hadkan kepada dua sahaja. Dah selesai dah habis, boleh lah beli buku yang selebihnya," kata Radzi Jidin kepada media selepas meninjau hari pertama pembukaan semula sekolah di SK Syed Idrus, Ulu Kuang, di sini.

(Menteri Kanan Pendidikan, Datuk Dr Mohd Radzi Md Jidin ketika ditemui media di SK Syed Idrus, Ulu Kuang, Ipoh hari ini)

Di Perak, seramai 210,148 pelajar sekolah rendah dan menengah hadir untuk hari pertama pembukaan semula sekolah.


MRC peruntuk RM45,000 bantu pelajar di 27 sekolah di Labuan menerusi program 'Back To School'

LABUAN, 21 Mac- Majlis Getah Malaysia (MRC) komited menyampaikan bantuan keperluan persekolahan menerusi program 'Back To School' kepada 27 buah sekolah menengah dan rendah di Labuan membabitkan peruntukan lebih RM45,000.  Bantuan itu dapat memanfaatkan seramai hampir 400 orang pelajar yang terpilih yang terdiri daripada golongan keluarga B40.Ketua Pegawai Eksekutif MRC, Nor Hizwan Ahmad berkata, program itu mendapat kerjasama daripada Jabatan Pendidikan Labuan dan ia merupakan siri jelajah prihatin MRC yang terakhir dilaksanakan di seluruh negara.  Beliau berkata, bantuan itu disalurkan melalui Majlis Gabungan Guru Besar Sekolah Malaysia dan Majlis Pengetua Sekolah Menengah Malaysia.  Selain itu, pihaknya juga turut memberikan sumbangan kepada Persatuan Ibu Bapa dan Guru (PIBG) sekolah di pulau tersebut.  "Istimewanya kali ini kita juga memberi sumbangan.. kepada PIBG, yuran PIBG anak-anak sekolah itu kita turut bantu dalam ini jadi secara keseluruhannya satu pelajar akan mendapat manfaat sebanyak lebih kurang RM195," kata Nor Hizwan. Sementara itu, MRC terus komited merangka perancangan yang memfokuskan pelaksanaan program “4M” iaitu Membaca, Menulis, Mengira dan Mendengar.  Ini kerana masih ada segelintir pelajar tidak dapat menguasai sepenuhnya asas pembelajaran berkenaan.  "Masih terdapat lagi di kalangan anak-anak murid khususnya di kalangan B40 yang kita kenal pasti melalui rakan strategik kita tadi yang mereka masih lemah dalam 4M ini jadi kita ambil kesempatan selepas program 'Back To School' ini fasa kedua untuk pendidikan MRC ialah kita memberi bantuan kepada murid-murid yang memerlukan latihan dalam 4M ini, " tambahnya.

(Ketua Pegawai Eksekutif MRC, Nor Hizwan Ahmad)


Syarikat produksi filem terima DKD disyaratkan mencarum KWSP

KUALA LUMPUR, 21 Mac- Kementerian Komunikasi dan Multimedia, K-KOMM menerusi Perbadanan Kemajuan Filem Nasional Malaysia (Finas) bakal mensyaratkan semua syarikat produksi filem tempatan yang menerima Dana Kandungan Digital (DKD) mencarum di bawah Kumpulan Wang Simpanan Pekerja (KWSP).Ia bagi memastikan kebajikan penggiat industri terjaga di waktu persaraan.Jelas Timbalan Menteri Komunikasi dan Multimedia, Datuk Zahidi Zainul Abidin, langkah yang sama telah di laksana di bawah inisiatif caruman Skim Keselamatan Sosial, PERKESO."Apa yg Finas tengah lakukan sekarang adalah memperkenalkan caruman skim Keselamatan Sosial Pekerjaan Sendiri atau PERKESO yang mensyaratkan semua syarikat produksi filem tempatan yang telah berjaya menerima dana kandungan digital melalui pakej pemulihan rakyat dan pemulihan ekonomi untuk mencarum sebagai pekerja artis dan sebagainya."Peruntukan caruman PERKESO akan ditolak daripada dana DKD yang diterima dan KWSP juga akan disyaratkan yang sama," kata Zahidi.Beliau menjawab pertanyaan Ahli Parlimen Simpang Renggam, Dr Maszlee Malik.Tambahnya, K-KOMM sentiasa meneliti cadangan daripada pelbagai pihak menerusi penubuhan Task Force untuk meneliti langkah penambahbaikan industri kreatif termasuklah, kebajikan para penggiat industri tersebut.

(Timbalan Menteri Komunikasi dan Multimedia, Datuk Zahidi Zainul Abidin menjawab pertanyaan Ahli Parlimen Simpang Renggam, Dr Maszlee Malik)


Maritim Perak tahan bot nelayan asing ceroboh perairan Malaysia

LUMUT, 21 Mac- Sebuah bot nelayan asing ditahan Agensi Penguatkuasaan Maritim Malaysia (Maritim) Negeri Perak, sekitar jam 2 petang semalam.  Penahanan dilakukan di kedudukan 7.0 batu nautika barat daya Pulau Lalang, selepas ia dikesan menceroboh perairan Malaysia.  Timbalan Pengarah Operasi Maritim negeri, Komander Maritim Fadzliana Fadzil menerusi satu kenyataan berkata, penahanan dilakukan hasil rondaan menerusi Op Benteng dan Op Pintas di perairan Pulau Sembilan.  Siasatan yang dijalankan mendapati bot tersebut dikendalikan tiga kru termasuk tekong warga Indonesia berusia lingkungan 40 hingga 44 tahun.  Kesemua mereka disyaki melakukan kesalahan di bawah Seksyen 16 (3) Akta Perikanan 1985 kerana gagal memaklumkan pihak berkuasa setelah memasuki perairan Malaysia serta Akta Imigresen 1959/63.  Bot serta kru kemudian diiring ke jeti Jabatan Kastam Diraja Malaysia (KDRM) Sitiawan, untuk tindakan lanjut.

(Bot nelayan bersma tiga kru warga Indonesia ditahan Maritim Perak kerana menceroboh perairan negara)